Nahia Quincocesek bi brontze eskuratu ditu Mendiko Eskiko Espainiako Txapelketan | Kirolak | Naiz\n2021 URT. 17 - 16:10h\nNahia Quincocesek bi brontze eskuratu ditu Mendiko Eskiko Espainiako Txapelketan\nFedme-k antolatutako hitzordu nagusian bizkaitarra erreleboetan eta indibidualean podiumera igo da. Senior mailan euskal ordezkariek erdietsi dituzten bi domina bakarrak izan dira.\nNahia Quincocesek bi brontze eskuratu ditu Espainiako Txapelketan. (EMF)\nCovid-19aren erruz, iazko mendiko eskiko denboraldia erabat eten egin zen. Aurtengoa, berriz, momentuz arazorik gabe hasi da. Lehen hitzorduen artean azken lau egunetan Boi Taull-eko eski-estazioan jokatu den Espainiako Txapelketak protagonismoa hartu du. Lau modalitate izan ditu: erreleboak, esprinta, indibiduala eta bertikala.\nOhi den bezala, euskal eskiatzaileek ez dute hutsik egin Fedme-ren txapelketa garrantzitsu honetan. Baina, oro har, esan dezakegu emaitza ez zirela espero zirenak. Izan ere, kategoria nagusietan soilik bi domina lortu dira: erreleboetan eta indibidualean. Eta podiumera bi aldiz igo den euskal eskiatzaile bakarra Nahia Quincoces izan da.\nJoan den ostegunean eski-estazio katalan horretan lehen lehia eguna jokatu zen. Erreleboetan, seniorretan, soilik lau selekziok hartu zuten parte. 1,8 kilometroko eta 170 metroko desnibela zituen ibilbidean (bi igoera eta jaitsiera luze bat) Euskal Mendizale Federazioaren taldeak brontzea eskuratu zuen. Honako lau ordezkariok jardun zuten: Quincocesek, Iñigo Martinez de Albornozek, Aimar Muruak eta Gartzen Elejabarrietak. Irabazleengandik, hots, Andaluziako taldetik, bi minutura geratu ziren.\nBiharamunean, bigarren lehia egunean, proba ikusgarri bat jokatu behar zen: esprinta. Baina 100 kilometro orduko haizeteek lehia hori bertan behera uztera behartu zuten.\nIndibidualean, bigarren domina\nBestalde, larunbatean, txapelketa horren proba nagusiak protagonismoa hartu zuen; hots, indibidualak. Azken egunetako elurteen ondorioz, antolatzaileek, elurroldeen arriskua zela-eta, ibilbidea aldatu zuten. Eski-estazioan bertan zirkuitu azkar bat prestatu zuten, seina igoera eta jaitsiera zituena. Seniorretan, emakumezkoetan, Quinocesek berriro brontzea eskuratu zuen. Ana Alonso irabazlearengandik 9 minutura helmugaratu zen. Uxue Fraile bosgarrena izan zen. Eta mutiletan, Martinez de Albornozek laugarren postua egin zuen. Juniorretan, Rafa Urbizu zazpigarrena izan zen, eta Aimar Murua bederatzigarrena jubeniletan.\nIgande honetako laugarren eta azken lehia egunean, bertikalari egin behar izan diote aurre. Proba honetan ere aldaketak izan dira; izan ere, Raspes mendiaren gailurrera iristeko eragozpen handiak ziren. Horren ordez, 640 metroko eta 3,9 kilometroko ibilbidean lehiatu dira. Eta modalitate honetan euskal ordezkariak ez dira podiumera igo. Neska seniorretan, Igone Campos laugarren postuan sailkatu da, eta Quincoces bosgarrenean. Martinez de Albornoz, berriz, top 10etik kanpo geratu da; hain zuzen ere, 13. postua sinatu du. Azkenik, jubeniletan, Muruak hamargarren postuan bukatu du.


Igazko Udaltop funtsezkoa izan zan danon artean lantzen gabizan Euskaraldiaren proiektua gorpuzteko - bizkaie.biz\nIgazko Udaltop funtsezkoa izan zan danon artean lantzen gabizan Euskaraldiaren proiektua gorpuzteko\nBizkaie! 2018-04-13 08:30 Euskerea berbagai\nTopaketea Lasarte-Orian egingo dabe, maiatzaren 17an eta 18an.\nUdaltopen aurkezpena, Lasarte-Orian (argazkia: Irekia) | Ikusi handiago | Argazki originala\nUdaltop, Euskera Zerbitzuen Topaketea hamargarren ekitaldira helduko da maiatzean, Eusko Jaurlaritzako, Topaguneko, Gipuzkoako Foru Aldundiko eta Lasarte-Oriako Udaleko ordezkariek agerraldi baten azaldu dabenez. Euskaraldia puntuz puntu. Aurtengo puntuari erantzunak eta datorrenari galderak izango da izenburua eta bertan azaltzen danez, Euskaraldiaren ingurukoak izango dira gai nagusiak.\nBederatzigarren edizinoan hasitako bideari jarraipena emongo deutsie. Ate joka doguzan erronkez hausnartzeko eta hurreko etorkizuneko estrategiak zirriborratzeko erabili nahi dogu aurtengoa, aurreratu dau Estibaliz Alkorta Jaurlaritzako Euskerea Sustatzeko zuzendariak. Igazko Udaltop funtsezkoa izan zan danon artean lantzen gabizan Euskaraldiaren proiektua gorpuzteko.\nBide horretan, salto kualitatiboa emongo dabela nabarmendu dau Jon Antxordoki Lasarte-Oriako Euskera Batzordeko lehendakariak. Aurreko edizino gehienetan Udaltopen helburuak izan dira esperientziak trukatzea eta hausnarketea sustatzea; azkeneko urte biotan esperientziak alkarregaz abiatzea da helburua.\nAlkarlanaren erakusgarri da instituzino eta eragileen arteko lankidetzea. Horregaitik, 10. Udaltop topaketearen antolakuntzan Euskaltzaleen Topagunea sartu da. Euskerea Euskal Herri osoan egunero normal erabili ahal izatera heltzeko, ezinbestekoa da herritarrek, gizarteak eta erakunde publiko eta pribaduek batera ekitea, adierazo dau Elena Laka Euskaltzaleen Topaguneko lehendakariak. Alkarregaz ekitearen ondorio garrantzitsuetako bat da Euskaraldiak sekulako ilusinoa sortu dauela herritarrakan, eta ilusino hori bihurtu behar dogu euskaldun guztiak suspertzeko motorra, ganeratu dau.\nKontuak kontu, 10. Udaltop maiatzaren 17an eta 18an egingo dabe eta egitarau oparoa izango dau. Lehenengo egunean, 2018ko Euskaraldiaren ganeko barrikuntzak, esperientziak eta ikerketak aztertuko ditue. Barikuan, maiatzaren 18an, datorren urteko Euskaraldiaren lehenengo harria jarriko da. Eusko Jaurlaritzeak eta Topaguneak oinarrizko proposamen bat aurkeztuko dabe eta bertaratutako guztien ekarpenak jasoteko erabiliko dabe topaketea.\nGuztira, bederatzi ponentzia, proposamen barri baten aurkezpena, proposamenari ekarpenak egiteko saioa, ekarpen lanaren ondorioak eta amaiera ekitaldia jasoten ditu aurtengo egitarauak, baita hamargarren edizinoari lotutako sorpresaren bat edo beste be. Sorpresea izanik, ez dabe pista gehiagorik emon: Eguen arratsaldeak lanetik zein ospakizunetik izango dauela baino ez dabe aurreratu.\nMatrikulazinoa Udaltopen webgunean egin behar da, izen-emotearen atalean, eta epea zabalik dago, maiatzaren 4ra arte. Prezioa 65 € da eta hor sartzen dira: jardunaldien saioetako partaide izateko eskubidea, hasieran banatuko dan materiala, egueneko bazkaria eta egun bietako aho-gozagarriak.


LATXANEA - Ayuntamiento de Alsasua / Altsasuko Udala\nLatxanea ostatu txiki eta eroso bat da, egin berria (2004. urtean ireki zen). Altsasuko erdigunean dago, toki lasai batean, sarbide errazarekin. Gelak bikoitzak dira, bainugela osoarekin. Guztiek telebista, berogailua eta gosaltzeko jantoki txiki bat dute.\nHelbidea: Iortia plaza 5 p.k. 31800 Altsasu (NAFARROA)\nTelefonoa: 600 20 99 05 / 948 56 47 61\nFaxa: 948 56 47 61\nWeb orria: http://www.latxanea.com\nErantzunak desaktibatuta daude LATXANEA sarreran\n← ERROTAZAR APARTAMENTUAK


Saguzarrak ezagutzeko bisita egingo dute Iturraranen larunbatean - Urola Kostako Hitza : Urola Kostako Hitza\nSaguzarrak ezagutzeko bisita egingo dute Iturraranen larunbatean\nDatorren larunbaterako, irailak 14, saguzarrak hurbiletik ezagutzeko bisita antolatu dute Aiako Iturraran parketxean. 19:30etik 21:30era bitartean izango da.\nAntolatzaileek azaldu dutenez, besteak beste, “gaueko ugaztun hegalari misteriotsu horien bizi ohiturak, elikadura edota ehizatzeko eta hegan egiteko moduak ikasiko dira bisitan”. Saguzar motak ere ezagutu eta landuko dituzte bertaratzen direnek. Ane Caro eta Unai Baroja adituek azalduko dute hori guztia, Iturrarango ganbaran.\nAzalpen orokorren ostean, saguzarrak bilatuko dituzte parte hartzaileek, parketxe inguruan. Gainera, aplikazio bati esker, iluntzen duenean saguzarrak entzuteko aukera izango da. Antolatzaileen arabera, “saguzarrak behatzeko momenturik egokiena” da iluntzea.\nBisitan parte hartu nahi dutenek 943-83 53 89 telefono zenbakira deituta edota iturraran@gipuzkoamendizmendi.net helbidera mezua igorrita eman dezakete izena dagoeneko. 5 euro ordaindu beharko ditu pertsona bakoitzak.


kazeta.eus - kirolak\nMauletik pasatuko da Frantziako itzulia\nArgitaratua: 2014-10-22 13:03:58\nGaur Parisen aurkeztu da Frantziako itzulia eta bertan zehaztu dituzte bizikleta lasterketak zeharkatuko dituen herriak, nahiz eta lehenago datu anitz plazaratuak izan diren sare sozialen bidez. Hain zuzen ere, uztailaren 14an Mauletik pasatuko da eta ondoren San Martin harrian eginen du atxedenaldia, Aretetik igoz eta ez Santagrazitik. Orotara zonaldean 67 kilometro inguru zeharkatuko ditu Frantziako Estatuan zehar iraganen den txapelketak.\nAmaia Etxeleku eta Maritxu Houssetek urrezko domina irabazi dute Munduko Pilota txapelketan\nArgitaratua: 2014-09-22 11:00:04\nIrailaren 11an Munduko Pilota txapelketa hasi Mexikon eta atzo bukatu zen. Alde batetik, Amaia Etxeleku eta Maritxu Houssetek munduko txapeldunak izendatuak izan dira paleta goman. Bestalde, Oliver Laverdesque y Bruno Driolet munduko txapeldunak izan dira ezker paretean buruz buruka. Bestalde, Jose Luis Tabar eta Eneko Yoldi nafartarrak garaile izan dira ezker paretan eta Alberto Ongay nafartarra ezker paretan ere, baina buruz buruka.\nEuskarak eta surfak jende andana bildu du beste behin ere Angelun\nArgitaratua: 2014-09-16 09:59:57\nLapurdiko kostaldean euskara sustatzeko urtero antolatzen den Glisseguna oso arrakastatsua izan da aurten ere. Parte hartzea oso zabala izan da, eguraldi ezin hobea egin du eta olatuak onak izan dira. Euskarak arnasa pixka bat hartu du uhin artean eta jai giroan. Eguzkia, metro bateko olatu ederrak, parte hartze zabala eta batez ere giro bikaina. Gero eta hobeto egiten da Glisseguna, surflariak, skaterrak, rollerrak, hawaiiar piraguan arraun egiten duten kideak elkartzen dira bertan.\nAviron Bayonnais errugbi taldeak lehen mailan irauteko guda Anoetan jokatuko du\nArgitaratua: 2014-04-12 09:45:23\nGaur, arratsaldeko 18:30etan, Aviron Bayonnais eta Pariseko Stade Français errugbi taldeen arteko partidua Donostiako Anoeta futbol zelaian jokatuko da, beharbada azken aldikotz. Izan ere, hurrengo urtean Biarritz Olympique taldea bigarren mailan arituko dela erabakia baldin bada, Baionako taldea bere bidea segitzen ari da, sailkapenaren azken aurreko tokian baitago. Gaurko partiduak Avrionek lehen mailari eusteko aukera eskainiko dio, ber mementuan beste aurkariek ez badute emaitza onik lortzen. Baionako zaleei euren ekiparen atzetik bultzatzea eskatu diete taldeko arduradunek, eta mementukotz 20.000 leku saldu dituzte.


Droneak debekatu dituzte Bartzelonan — Gaztezulo\nDroneak debekatu dituzte Bartzelonan\nDroneak debekatu dituzte Bartzelonan Zer egin aireko zelatariekin? Hau da legediak dioena. https://www.gaztezulo.eus/albisteak/droneak-debekatu-dituzte-bartzelonan https://www.gaztezulo.eus/albisteak/droneak-debekatu-dituzte-bartzelonan/@@download/image/dron-una-foto-archivo-1535627358134.jpg\nZer egin aireko zelatariekin? Hau da legediak dioena.\nInoiz begiratu duzue zerura, erle erraldoi batek egingo lukeen soinuaren jatorriaren bila? Droneak geroz eta ugariagoak dira zeruan, eta batzuetan arriskutsuak ere izan daitezke, zelatan ibiltzeagatik eta gehiegi hurbilduta istripuak eragiteagatik. Hori dela eta, Bartzelonan droneen aurkako kupula birtuala ezarriko dute, droneak detektatu eta ezgaitzeko.\nHain zuzen, geroz eta ugariagoak dira droneek eragindako istripuak; iazko abenduan, Gatwick aireportuan arazo larriak egon ziren droneen erruz. Horrekin batera, hirietan espioitza arazoak ere eragin dituzte. Bartzelonan martxan jarriko duten sistemak Kuppel proiektua izena du, eta NATOren onespena du.\nEta gurean? Droneek askatasun osoa ote dute zeruak zeharkatzeko? Ez; legeak dioenez, aisialdirako droneak erabiltzeko derrigorrezkoak dira ondorengo puntuak:\n- Aireportuetatik gutxienez 8 kilometro aldentzea.\n- Dronea beti pilotuaren ikusmen eremuan egotea, inoiz ez urrunago.\n- Pilotuak lizentzia eta baimena izan behar ditu.\n- Soilik egunez eta eguraldi onarekin erabili daitezke.\n- Ezin dute lurretik 120 metro baino gehiago aldendu.\n- Hirietako erdiguneek beren arau propioak izaten dituzte, beraz, droneak aireratu aurretik araudiak kontsultatu.


Kanpineko Zerbitzuak - Camping El Molino | Camping en Navarra para vacaciones en familia\nHasiera Orria / Kanpineko Zerbitzuak / Kanpineko Zerbitzuak\nGure zerbitzuen inguruko zalantzarik baldin baduzu edo zerbitzu berezirik behar baduzu, ondorengo telefonora deituz, gurekin harremanetan jar zaitezke: 948 340 406. Plazer handiz lagunduko zaitugu eta zure zalantzak argituko ditugu!\n¿Gure instalazioetan zer aurkituko duzu?\nZerbitzu ugari ditugu gure bezeroen egonaldia, beste ezeren beharrik gabe, ahalik eta erosoena eta erabatekoena izan dadin. Partzelez gain, mota desberdinetako bungalowak eta aterpetxea...\nUda garaian, Camping el Molinoko igerilekuan, haurrak eta nagusiak iji eta aja ibiltzen dira, izan ere, irrist eginez uretan murgiltzeko txirrista izugarri dibertigarria baitugu eta gainera, gure igerilekua oso lasaigarria da, jacuzzia du. Eguzkiaz gozatzeko eta hodeiei so egiteko solarium zonaldea dugu.\nNafarroa bisitatu ondoren, egunaren bukaeran, gure Spadun igerileku estalia erlaxatzeko leku paregabea da. Denboraldi osoan zehar zabalik dago eta iluntzean, ilargiaz eta izarrez gozatzeko aukera ematen du. Frogatzen duenarentzako luxua da.\n“URA ETA NATURA” ONTZIRALEKUA\nGure bezeroentzako pribilegio bat da Arga ibaira irteten den ontziraleku bat izatea. Nafarroako ibai honetan nabigatzea inguruko natura ezagutzeko modu bikaina da, bere errota, pasarela eta zubiez gozatuz... Xarmaz beterik dagoen ibai parkeko ibilbidea piragua edo pedal-ontzia erabiliz zeharkatu daiteke.\n“BERTAKO ELIKAGAI ETA EDARIAK” CATERING ZERBITZUAK\nCamping el Molinok duen Jatetxeak, garaiko jakiei garrantzia berezia emanez, maitasun handiarekin eginiko plater goxoak dastatzeko aukera ematen du. Gainera, snack-bar txosna eta Taberna Kafetegi bat ditu.\nErosketak egin behar badituzue edo ahaztutako produkturen bat erosi nahi izatekotan, lasai egon, goi-denboraldian beti zabalik dagoen supermerkatua dugu zuen zerbitzura. Gure supermerkatuak, egunero, ogi egin berria eskaintzen du.\nMikrouhindun eta hozkailudun hainbat sukalde ditugu alokagai. Edo nahiago baduzue, janaria txingorretan erre nahi izatera, aisialdi gastronomiko tarte on bat igarotzeko barbakoa eta piknik mahaiak eskura dituzue.\n“KIROLA ETA ZORIONTASUNA” KIROL INSTALAZIOAK ETA HAUR PARKEA\nKanpinak, beti, kirola egitea dakar nolabait. Horregatik, kirolari zaretenok 2 squash kantxa, futbol zelai bat, saskibaloi zelai bat, areto-futbol zelai bat, tenis-pista bat eta minigolfa eskura dituzue. Aurretik esandakoei, aisialdirako dugun 36.000m2-ko inguru berdea erantsiz, gure ostatua erreferentziazko kanpina da Espainia iparraldean.\nEtxeko txikiek haur parke bat dute, haren sareetan jolastuz eta txirristetan irrist eginez, benetako abenturazaleek bezala gozatu dezaten.\n“DOG FRIENDLY” MASKOTENTZAKO ZERBITZUAK\nCamping El Molinon badakigu maskotak gure bizitzetan zeinen garrantzitsuak diren. Horregatik, hemen ongi etorriak dira eta partzeletan ostatu har dezakete, edo bestela, Bungalow Gitotel-etan. Hala ere, urtez urte, kanpineko eremuan korrika, saltoka, uretan jauzika eta buztinetan jolasten ibiltzen direla ikusi dugunez, beren bainuontzi propioak izan behar dituztela erabaki genuen. Beraz, zikintzen badira, bainuontzira.\n“GURE LURRAREN MAITALEAK” TURISMO INFORMAZIOA ETA KUTXAZAIN AUTOMATIKOA\nKanpineko harreran zure egonaldian zehar lagunduko zaituzten langileak aurkituko dituzu. Ingurua ongi ezagutzen dutenez, atseginez azalduko dizkizute gure lurraldeko turismo-baliabideak zein diren. Ibilbide, monumentu eta xarmadun herrixken inguruko informazioa eskaintzen duten esku-orriak aurkituko dituzu hizkuntza desberdinetan.\nEta eskudirua behar izatekotan, kutxazain automatiko bat eskura duzu.\n“JOLASTUZ IKASI” HAUR ANIMAZIOA\nKanpineko goi-denboraldian zehar, haurrek gure begiraleekin jarduera ugari egin ahal izango dituzte. Haur animazio egitarau zabala dugu eta izugarri ondo pasatzen dute bertan.


Kanalizazio bidezko gas likidotuak %7,4 garestitu dira gaurtik aurrera | Consumer\nKanalizazio bidezko gas likidotuak %7,4 garestitu dira gaurtik aurrera\nZergen aurreko gehienezko prezioa 65,1747 izatetik 70,0592 zentimo izatera pasatu da kiloko\nKanalizazio bakoitzeko gas likidotuen gehienezko prezioa, gaurtik aurrera, kiloko 4,8845 zentimo igotzen da azken erabiltzaileentzako tarifaren termino aldakorrean, hau da, %7,4. Prezio horietan ez dira sartzen erregaien gaineko zergak, Industria, Turismo eta Merkataritza Ministerioak atzo Estatuko Aldizkari Ofizialean (BOE) argitaratutako aginduaren arabera.\nIndarrean dagoen araudiak kanalizazio bidez likidotutako gasen gehienezko salmenta-prezioak automatikoki zehazteko aurreikusten duen formularen arabera, zergen aurreko gehienezko tarifa 65,1747 zentimotik 70,0592 zentimora igaro da kiloko.\nPrezio hori lehengaien nazioarteko kotizazioaren, pleitaren kostuaren eta merkaturatze-kostuaren batura da.\nHil honetan kanalizazio bidez likidotutako gasek izan duten igoera urtarriletik izan duten igoerei gehitzen zaie. Joera hori ekainean baino ez zen eten.


1. Zure buruaren garaitzen behar duzu ikasi, bertzeekin ados eta bakean nahi bazira bizi. Ez da guti komentuan bizitzea, han aharrarik gabe egoitea, eta hil arte bide zuzenean irautea. Dohatsu, han sainduki bizi dena eta bere bizia heriotze on bateratzen duena!\nBertutean nahi baduzu gogortu eta aitzinatu, orhoit lur gainean bidekari zirela eta zure egiazko egoitza zerua dela. Zure burua behar duzu Jesusen gatik erhotzat iduki, bizi khartsu bat nahi baduzu ereman.\n2. Jauntzia eta buruko koroa guti dira ari; egiazki khartsu izaiteko, bizi-moldea da behar oneratu eta azturak zaphatu.\nJainkoaz eta bere arimaren salbatzeaz bertzerik bilhatzen duenak, atsegaberik eta bihozminik baizik ezin dezake bil. Bertzeen meneko xume xume izaiterat lehiatzen ez denak, ez dirauke luzaz bakean.\nZerbitzari, jina zira, ez nagusi. Jakin zazu nahigabetarat eta lanerat deitua zirela, ez pausarat edo solas alferretarat. Komentuan frogatzen da beraz gizona, urhea labean bezala. Komentuan nehork ezin dezake iraun, non ez duen osoki bere bihotza Jainkoaren gatik aphaldu gogo.


Kalefest, Getxon euskarazko kaleko arteez gozatzeko jaialdia - Kulturklik Profesional\nKalefest, Getxon euskarazko kaleko arteez gozatzeko jaialdia\nMaiatzaren 28tik urriaren 15era, euskarazko kultura aire zabalera aterako da Getxon, Kalefest kaleko arteen jaialdiaren bidez. Irantzu Uriarte Getxoko kultur etxeko presidenteak eman dizkigu xehetasun guztiak.\nZer da Kalefest eta nola sortu da?\nKalefest euskarazko kaleko arte eszenikoen jaialdia da, eta joan den urteko Partaidetza Aurrekontuen barruan sortu zen. Herritarrek hainbat eremutan planteatu zituzten beren proposamenak, eta kultura arloan arteetarako irisgarritasuna errazteko beharra adierazi zuten, gazteei zuzendutako kultura jarduerak programatu eta euskara sustatu eta gizarteratuz.\nZein dira jaialdiaren ardatzak?\nProgramazioaren hiru ardatz nagusiak honako hauek dira: gertuko kultura kalean, euskara eta publiko gaztea. Kalefestek osasun-krisian galdutako espazio publikoa berreskuratzen du kultura agertoki gisa, eta, aldi berean, euskarazko jarduera eszenikoa sustatzen du askotariko ikuskizun eta jardueren bidez.\nGetxoko auzo guztietara iritsiko da jaialdia. Non egingo dira emanaldiak, zehazki?\nIkuskizunak Algorta, Andra Mari, Areeta, Romo eta Neguriko hamar tokitan izango dira. Programazioa gertuko lekuetara eraman nahi dugu (San Nikolas plaza, Santa Eugenia plaza, Eskoletako plaza, Areetako geltokia, Portu Zaharra, Bizkaia Zubia, Evaristo Txurruka kaia), baina baita hain ezagun edota horrelako ekitaldien ohiko agertokiak ez diren beste batzuetara ere (Campa del loro delakoa, Txurruka kaia, San Joseren parkea eta Bostgarrena kaleko landa).\nZer-nolako ikuskizunak programatu dituzue eta nori daude zuzenduta?\nEgitarauak askotariko proposamenak bilduko ditu: antzerkia, dantza, zirkua, zinema, diziplina anitzeko lanak eta kalejira bat. Horren bitartez, askotariko modalitateak erakutsi nahi ditugu, gustu guztiak asetzeko. Eskaintza hori, batez ere, ikusle gazteei zuzenduta dago, publiko heldua, familiak eta haurrak baztertu gabe.\nInteres sozialeko gaiak oso presente egongo dira. Adibide batzuk emango dizkiguzu?\nPubliko gaztea erakartzeko, gaurkotasun soziala hurbiltzen duten lanen aldeko apustua egin dugu. Ikuskizunetan, modu irekian eta askotan umoretik eta satiratik, honako gai hauek jorratuko dira, besteak beste: etxegabetzeak, genero-ikuspegia, transgenero-identitatea, sinesmenen eta amatasunari buruzko gogoeta 30 urtetik aurrera eta suizidioa.\nZer gehiago nabarmenduko zenuke prestatu duzuen egitarautik?\nJaialdi hau oso proposamen irekia eta eskuragarria egiteagatik nabarmentzen da, gure aisialdia kalean gozatzen dugun bitartean eskura duguna, berrikuntzaren eta dibertimenduaren aldeko apustua egiten dugun lan berritzaileekin, ikuskizun oso bisualen bitartez, adibidez dantza bertikala eta zirku-antzerkia, aire zabaleko agertokietarako oso egokiak direnak.\nEkimen hau herritarrek testuinguru zehatz batean egindako eskaerari emandako erantzuna da. Izan al lezake jarraipenik datozen urteetan?\nPandemia sasoian egonda, partaidetza-proiektu bati erantzuna emateko ekintza da Kalefest. Herritarrek sektore kulturalak jasan izan duen egoerari erantzuna ematea eskatu zuten, hau da, suspertze soziokulturalerako aparteko programa, eta horren ondorioa da jaialdia: getxotarrek eskatutako ekimena, une jakin batean, egoera jakin bati aurre egiteko.\n(2022ko maiatzaren 27an argitaratutako Berezia).\nKalefest, Kulturklikeko agendan


Etxekoak, Aloñako Igoerako faboritoen artean - Oñati - Goiena.eus\nEtxekoak, Aloñako Igoerako faboritoen artean\nOihana Elortza 2021-10-08 09:28\nIñigo Goñiren eta Aitor Ajuriaren pare ibiliko dira Iban Letamendi eta Axier Alonso; eta Ainara Uribarri eta Malen Osa, Nerea Amilibia bezain indartsu aterako dira. Gary Baños omenduko dute lasterketa hasi aurretik.\nPandemiagatik birritan atzeratu dute data, baina, azkenean, egingo da aurten Aloñako Igoera; urriaren 17an izango da. 335 korrikalari daude izena emanda, eta horietatik 75 dira etxekoak, oñatiarrak. Debagoienekoak, 140, guztira.\nEtxekoak, faboritoen artean\nEta lasterketako lehen postuetan ibiliko diren faboritoen artean dira, esaterako, mutiletan, Oñatiko hiru gazte: Iban Letamendi eta Axier Alonso. "Aurten ez da Walter Bezerra etorriko, baina bai, ordea, proba hau hirutan irabazi duen Imanol Goñi eta selekzioko kide Aitor Ajuria. Bi horiekin batera ibiliko dira Letamendi eta Alonso oñatiarrak ere", dio antolaketa lanetan dabilen Pablo Arejolaleibak. Emakumezkoen kategorian beste lau izen nabarmendu ditu: birritan irabazle izandako Nerea Amilibia eta azken hilabeteetan oso indartsu dabiltzan Ainara Uribarri eta Malen Osa oñatiarrak.\nEgitea bera berezitasuna\nBi aldiz egin dute deialdia aurtengo lasterketarako izena emateko. Lehenengoa bertan behera gelditu zenean, pandemiagatik, atzeratu egin zuten, eta izena emanda zutenei aukera eman zieten zerrendan jarraitzeko edo uzteko. Libre gelditu ziren plazak zozketa bidez eman zituzten: 80 bat izen 30 postu betetzeko. Guztira, 335 lasterkarik hartuko dute parte; horietatik 31 izango dira emakumezkoak. Deabrua ere etorriko da.\nZerrendak, batetik, ibilbidea, bestetik, eta, batez ere, momentuko egoerak agintzen zituen eta jarraitu beharreko neurri eta arauak tarteko, makina bat aldiz elkartu dira antolatzaileak; ekainetik hona, batez ere. "Urriaren 17an egingo da, eta egin ahal izatea bera izango da probako berezitasunik handiena", dio Arejolaleibak.\nOhiko orduan, 09:00etan, aterako dira korrikalari guztiak Foruen plazatik, eta hantxe hel-mugaratuko dira. Lasterketa hasi aurretik, baina, otsailean hil zen Gary Baños omenduko dute; ekitaldi txiki bat egingo dute haren bikotekidea eta etxekoak aurrean direla, Baños gogoan. "Iñigo Guridi Kalibre moduan, Gary ere beti egon da laguntzen. Oso gertukoa genuen. Bere enpresa, Mail Box, hasieratik izan da gure babeslea, furgoneta ere makina bat aldiz utzi zigun eta bera ere askotan egon zen ibilbideko ezkinaren batean laguntzen".


Le Manoir (Eure) - Wikipedia, entziklopedia askea.\nJacqueline PONS (2014-2020)\n49° 18′ 47″ N, 1° 12′ 11″ E / 49.313055555556°N,1.2030555555556°E / 49.313055555556; 1.2030555555556Koordenatuak: 49° 18′ 47″ N, 1° 12′ 11″ E / 49.313055555556°N,1.2030555555556°E / 49.313055555556; 1.2030555555556\nLe Manoir (Eure) (Frantzia)\nLe Manoir (Eure) (Eure)\nAlizay, Les Damps, Pîtres eta Quévreville-la-Poterie\nLe Manoir Frantziako udalerria da, Eure departamenduan dagoena, Normandia Garaia eskualdean. 2013an 1.177 biztanle zituen.\n2007an Le Manoir udalerrian erroldatutako biztanleak 1.226 ziren. Familiak 472 ziren, horien artean 128 pertsona bakarrekoak ziren (44 bakarrik bizi ziren gizonak eta 84 bakarrik bizi ziren emakumeak), 148 seme-alabarik gabeko familiak ziren, 184 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 502 etxebizitza zeuden, 486 familiaren etxebizitza nagusia ziren, 4 bigarren erresidentzia ziren eta 12 hutsik zeuden. 381 etxeak ziren eta 117 apartamentuak ziren. 486 etxebizitza nagusietatik 258 bere jabearen bizilekua ziren, 227 alokairuan okupaturik zeuden eta 1 doan lagata zegoen; 15 etxek gela bat zuten, 35 etxek bi zituzten, 118 etxek hiru zituzten, 178 etxek lau zituzten eta 140 etxek bost zituzten. 369 etxek euren parking plaza propioa zuten azpian. 249 etxetan ibilgailu bat zegoen eta 176 etxetan bat baino gehiago zituzten.\n2007an lan egiteko adina zuten pertsonak 769 ziren, horien artean 597 aktiboak ziren eta 172 inaktiboak ziren. 597 pertsona aktiboetatik 533 lanean zeuden (300 gizon eta 233 emakume) eta 64 langabezian zeuden (23 gizon eta 41 emakume). 172 pertsona inaktiboetatik 48 erretiraturik zeuden, 52 ikasten zeuden eta 72 "bestelako inaktibo" gisa sailkaturik zeuden.\n2009an Le Manoir udalerrian 477 unitate fiskal zeuden, 1.213 pertsonek osaturik. Pertsona bakoitzeko diru-sarrera fiskalaren mediana urteko 16.375 euro zen. \n2007an zeuden 30 komertzioetatik, 2 janari enpresak ziren, 1 bestelako produktu industrialen fabrikazioko enpresa zen, 8 eraikuntza enpresak ziren, 8 ibilgailuen saltze eta konpontze enpresak ziren, 2 garraio enpresak ziren, 4 ostalaritza eta jatetxe enpresak ziren, 1 finantziazio enpresa zen, 2 zerbitzu enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 10 zerbitzu publikoetatik, 1 posta bulegoa zen, 2 igeltseroak, 3 margolariak, 1 iturgina, 1 argiketaria, 1 ile apaindegia eta 1 jatetxe.\n2009an zeuden 5 establezimendu komertzialetatik, 1 supermerkatu zen, 1 okindegi zen, 2 harategiak eta 1 kirol-denda zen.\n2000. urtean Le Manoir udalerrian 4 nekazaritza-ustiategi zeuden.\nPîtres (1,7 km)\nAlizay (2,0 km)\nLes Damps (2,4 km)\nPoses (3,0 km)\nLéry (3,3 km)\nIgoville (3,9 km)\nWikimedia Commonsen badira fitxategi gehiago, gai hau dutenak: Le Manoir (Eure)\nOrriaren azken aldaketa: 26 otsaila 2019, 06:05.


Haurtzaro Atletismo Taldea: 30. URTEAURRENA\n30. urteurreneko argazki guztiak HEMEN.\n2014an ospatu genuen 30. urteurrena, urte guzti horietan taldeko partaide izandako guztien artean gutun hau banatu ondoren:\nEz genuen 10. urteurrena ospatu, ezta 20. urteurrena ere. Baina aurten ez dugu denak elkartzeko aukera pasatzen utzi nahi. Batzuk burusoilduta egongo zarete dagoeneko, beste batzuk, sekulako triparekin; edo baten bat, agian, korrika ibiliko da oraindik. Baina badugu denok lotzen gaituen zerbait: Haurtzaro Atletismo Taldeko kide izan izana.\n30 urte pasa dira 1984. urtean lehenengo taldea osatu zenetik. 30 urte eta milaka entrenamendu, proba edo lasterketa. Oroitzapen horiek guztiak elkarbanatu eta egun berezi bat igaro nahian, hitzordua jarri dugu:\nEKAINAK 21, LARUNBATA, HAURTZARO IKASTOLAKO FRONTOIAN.\nGoizeko 11:00etan emango diogu hasiera urteurrenari, haur, gazte nahiz helduen taldekako proba desberdinekin. Hortxe ikusi ahal izango dugu nola mantentzen garen! Ikastolan bertan dutxatu ondoren, 14:00etan izango da ekintza nagusia: BAZKARIA.\nBazkarirako txartelak lortzeko hiru aukera proposatzen dizkizugu:\n- Haurtzaro Ikastolako idazkaritzan eskatuta.\n- Gure korreora idatzita (haurtzaroatletismotaldea@gmail.com).\n- Guregana hurbilduta (astelehenetik ostegunera 19:00etatik 20:00etara ikastolan).\nPrezioa: haur-ikasle-langabetuek 5 euro / helduek 10 euro.\nDenengana iristea zaila izango zaigunez, zure inguruko kide ohiei ere bazkariaren berri ematea eskertuko dizugu. Denon artean 30 urte hauetan ibilitako guztiak gonbidatzea lortuko dugu!\nEskerrik asko aldez aurretik eta bertan ikusiko garelakoan,\nGORA HAURTZARO ATLETISMO TALDEA!\nJoanes etxera lasterketa


Hemen zagoz : Sarrerea > Espiritualitatea - Testiguak > Jainkoaren hitza > Ebanjelioaren eskutik > 2019 / 11 / 22\n2019ko Azaroaren 22a, Ostirala\nEBANJELIOA ( Lukas 19, 45-48 )\nAldi hartan, Jesus jauretxean sarturik, han salerosketan ari zirenak botatzen hasi zen, esanez:\n- «Idatzirik dago: “Nire etxea otoitz-etxe izango da”; zuek, ordea, lapur-zulo egin duzue».\nEta egunero jauretxean erakusten ari zen.\nApaiz nagusiak, idazlariak eta herriko zaharrak, ordea, erditik kendu nahiez zebiltzan; baina ez zuten asmatzen zer egin; herri guztia zoraturik bait zegoen Hari entzuten.\n- Ebanjelikoko pasarte hau bi zatitan banatu daiteke: lehenengoan, jauretxeko saltzaileen aurka Jesusen hitzak agertzen dira; bigarrenean, Lukasek Jesusen lur-gaineko azken egunetako zehaztasun batzuk laburbiltzen ditu.\n- “Idatzirik dago”: Jesusen ezpainetan hitz hauek ez dute esan nahi profeziak erabakita zeukatela bere portaera; alderantziz, Jesusek profezietan esandakoa bere betetasunera daramala. Egia esan, profezietan esandakoa da Jesusek bere keinu eta eginkizunez argiz betetzen dituenak eta bere nortasuna ezagutzera ematen dizkigutenak, batez ere, Aitak bidalitakoaren bere kontzientzia. “Nire etxea otoitz-etxea izango da” (45. a.): jakitun gaude, Jesusentzat otoitz-leku ez zela Jerusalengo jauretxea bakarrik; areago, behin baino gehiagotan salatu ditu erlijiozko erakundeak, beren eginbeharrak materialki gehiegi mugatzen dituztelako. Hala ere, jauretxea, Jaungoikoaren etxea denez, ezin dela beretik atera; beraz, debekatuta dago nolanahiko komertzial harremanetarako erabiltzea, horrek Jaungoikoaren etxea “lapur-zulo” bihurtzen du (46. a.; Is 56, 7; Jr 7, 11).\n- Lukasen azken txostenak (47. a.) oso ezaguna zaigun gertaera bat dakarkigu: aginpidedunak itsu jarraitzen dute Jesus eta bere irakatsien argiaren aurrean, eta bien bitartean herria, bere xumetasunean, liluratuta zegoen Hari entzuten, Salbatzaile eta Maisu baten beharrizanean sentitzen zen eta.\n- Jesusek burutu du “Jerusalenera igoera”, horrek berarekin dakarzkin eskaintza, sufrimendu, heriotza eta piztueraz; atzo “negar egiten zuen”, gainera zetorkiona gogoratuz. Gaur, jauretxean seinale profetiko bat burutzen du: “salerosketan ari zirenak botatzen hasi zen” (45. a.), “zuek nire etxea lapur-zulo egin duzue” (46. a.). Ikusten denez, Jesus, bere azken aldera, askatasun betean agertzen da, garbiketa-ezaugarri honekin eta, horrez gainera, egunero irakasten ari zen, herri osoa entzule zuela.\n- Buruzagiak, apaizak, legemaisuak eta, ordea, nola garbitu asmatzen dabiltza: Berak aurrez aurre jartzen ditu gustura entzuten dion herria eta “jakitun” sentitzen direnak; aurka jarri zitzaizkion, heriotza emateraino. Xumeak onartzen dute Jesusen dohaina, Beragan Jauretxe berria ezagutuz (Joanek, batez ere); buruzagiak, ordea, isilarazi nahi dute eta ahal den azkarren garbitu. Iritsi gera gertaera erabakigarrietara.\n- Ezin-argiagoa da ebanjelioko pasarte hau: beren xumetasunez gustura onartzen dutenak eta beren harrokeriaz ukatzen eta nola garbitu asmatzen ari direnak. Jesus ONARTZEA, bere keinuak eta bere mezua, bere estiloa eta bere proposamenak... hor dago kakoa! Hemen aurkitzen naiz ni ere, aukera hau berritu beharrean, askoz gehiago landu eta zaindu beharrean. Eta zu, anai-arreba horrek, ba al daukazu Jesusek “garbitu” beharrik? Prest al zaude?\n“Jesus Jauna, zoragarria da zure barruko sendotasuna eta zure askatasuna, egoerarik gordinenei adorez eta gogotsu aurpegi emanez. ESKERRIK ASKO bidea erakutsi eta sekretua argitzeagatik: Jaungoiko Aitaren proiektuan zenuen uste osoa."


Hemen zaude: Hasiera > Udalerria ezagutu >\tGeologia eta klima >\nAralar mendiaren ipar-mendebaldeko egitura geologikoetan barrena zabaltzen da Gaintzako lurraldea. Udalerriaren gune garaienean azaleratzen dira, Aralarko goi-larreetan, hain zuen, materialik zaharrenak (Dogger-ko kareharriak, orain 165 milioi urtekoak) ipar-ekialde/hego-mendebalde lerrokadurari jarraituz. Elkarren hurrengo litologiak, antolatze-modu paralelo nabarmenean daude ezarrita: Goi Jurasikoa (140 milioi urte) eta fazies urgoniarra (Kretazeoa, 115 m.u.).\nKlimatologikoki Goierriko eskualdea uren banantze mendilerroan kokaturik dago, Gipuzkoako (Oria haraneko) klima kantauriar-ozeanikoaren eta Nafarroako klima mediterranear-kontinentalaren arteko mugan aurkitzen delarik. Era berean, mendiek euria eta lainoak ugaritzea eragiten dute.\nGoierriko baldintza bioklimatikoak Gipuzkoako lurraldearen gainontzekoaren antzekoak dira. Köppen-en klima-sailkapenaren arabera, Goierriko klima Cf taldekoa da: “Urte osoan klima epela eta euritsua”. Urte osoan zehar euriak ugariak dira (urteko batazbestekoa 1800 mm ingurukoa da) eta goreneko plubiometria azaroa eta urtarrila bitartean ematen da, udan gainontzeko urtaroetan baino urriagoak izanik. Goreneko tenperaturak zein gutxienekoak ez dira altuak (urteko batazbestekoa 11ºC-koa, gorenekoa 17ºC-koa, gutxienekoa 7ºC-koa), oro har, egun bakan batzuk berotsuak diren arren.


Biografia | Gatibu\nAzken Indioak, pausua ematetik, salto egitera\nHamazortzi urteko geldialdirik gabeko bidean, arnasa sakon hartu eta erabaki garrantzitsuak hartzeko ordua dela erabaki zuen Gatibuk Azken Indioak disko berria ondu aurretik. 360 graduko hausnarketa egin du taldeak, atzera, alboetara eta aurrera begira. Azken indioak garela diote. Egia ote? Gatibuk musikaren katebegitik begiratzen dio munduari, rock and rollaren katebegitik zuzentzen zaio musikari, kulturaren katebegitik dagio kuku etorkizunari, euskararen katebegitik kantatzen die bere herrikideei. Zerk kezkatzen gaitu? Zer aldatu gura dugu? Ba, goazen, mugi gaitezen, alda dezagun, iraultzak alaia izan behar du, pozak eragin ditzala malkoak. Pentsatu, dantzatu, sentitu, dantzatu, mugitu, dantzatu, ez egon geldi, askatu beldurretatik. Azken Indioak diskoko zazpi kanta berrietan prozesu hori islatu gura izan dute gatibutarrek. Gogoetak dakarren ekintza, hausnarketak eragindako erreakzioa. Pausua eman zuten aurreko diskoan, salto egin dute oraingoan, atlantikoa zeharkatzerainokoa. AEBetako Texasen, Sonichranch estudioetan grabatu dute Azken Indioak, Santi Garcia (Standstill, Nueva Vulcano, Delorean, La M.O.D.A., The New Raemon, The Unfinised Sympathy…) ekoizlearekin eskuz esku. Etxeko babesetik urruneko ziurgabetasunera egin dute salto eta salbu itzuli dira, bizi, indartsu.\nGatibu Bizkaiko Gernika-Lumo herrian 2000. urtean sortutako euskal rock taldea da eta laukote bezala egin du gaur arte argitaratutako zazpi disko eta zuzeneko bat. Bere lehendabiziko abestietatik argi eta garbi antzeman daiteke taldea euskal kulturako lerro musikal hedatuenetarikoa izateko jaioa izan dela. Hamabost urte pasatxoko bizitzan bere lanen joera soinu naturalago, gozoago eta irekiago baten bilaketan bideratu duela azpimarra daiteke, estudioko emaitzak nabarmenki hobetuz eta edozein jarrera abangoardistetatik urruti mantenduz. gold watch\nBere musika-estiloa bizkaitar euskalkian abesturiko rock koloretsua da oinarrian, melodiaz betea eta bizia. Konplexu artistikoetatik ihesi egindako musika zabala, rock-aren indarra pop-aren doinuarekin bustiz sortzen dena gehi adiskidetasuna eta emozio edo gogo-aldarteak ardatz dituen egunerokotasun gaiei buruz idatzirik dagoena. Baina enborra rock-a eta pop-a izan arren, hortik irteten diren adarrek ematen dituzten hostoak ere ureztatzen ditu; folk, country eta disko/funky erritmo dantzagarridun batzuk ere modu natural osoz atxikitzen dira errepertorio guztian zehar. Musikari leihoak zabaltzen dizkion estiloa uztartzen du, taldea momentu oro haize berriz kutsatu dezan. watches replica\nHogei urte hauetan ehundaka kontzertu eman izan ditu taldeak Euskal Herriko zazpi kantoietan zehar, aretoak eta plazak leporaino beteaz. 2006an Bilbao BBK Live jaialdiaren lehen edizioan presente egon zen, besteak beste, Ben Harper & The Innocent Criminals, The Cult, The Cardigans eta Lori Meyers bezalako taldeentzat atariko lanak eginez. 2014an adibidez EHZ jaialdian Ska-P eta Pendulum talde entzutetsuekin agertokia partekatzeko beta izan zuen. Espainia aldetik Madrid, Barcelona, València, A Coruña eta Xixón bezalako hirietara eginak ditu irteera bakan batzuk, hala nola, London, Belfast, Paris, NYC, San Francisco, Los Angeles, Washington eta Mexico DF hirietara atzerriko ateraldiak kontutan izaten baditugu.\nGatiburekin kolaboratu duten musikari bertutetsuenen artean «Robe» Iniesta (Extremoduro), «Fito» Cabrales (Platero y Tú, Fito & Fitipaldis), Iñaki «Uoho» Anton (Platero y Tú, Extremoduro), Luis Camino (21 Japonesas, Mecano, Abya Yala), Gino Pavone (Presuntos Implicados, Rosana, Pedro Guerra, José Luis Perales) eta José Alberto Batiz (Akelarre, Tapia eta Leturia Band, Fito & Fitipaldis) aipatu genitzake, denak sobera ezagunak Euskal Herriko eta Espainiako musika esparruan egindako ekarpenengatik. Replicas watches\nEITB Euskal Irrati Telebistak hirutan saritu du taldearen egite ona: 2003an kantu onenaren Gaztea saria emanez eta 2009an kantu eta disko onenaren Gaztea sari bikoitzarekin golardatuz. Bestalde, gutxiago ez den This Is Rock aldizkari espezializatuak bere 105. alean aipamen berezia egin zion «Zazpi Kantoietan» diskoari.\nUkaezinezko kalitatezkoa. Menpekotasuna sortzen du eta arretaz entzutea merezi du.\nGehiengo batek begiko du, eta arrazoiz, bere abestiak inspirazioz beteriko pilulak diruditelako ahoan hiruzpalau buelta emanez berehalako efektua sortarazten dutenak. Gatibuk bezalako abestiak konposatzeko gai dena txalotzen dut.\nBeste maila batera darama bere musika, agian ez hain indartsu, baina kalitatez betea hegal guztietatik.\nEuskal rock eszenan erreferentziadun talde bezala duen arrakasta guztiz merezitakoa da.\nEuskal rock-a birsortu eta aurreiritzirik gabe XXI. mendean indarrez eta entitatez aurrera egin daitekeenaren erakustaldi biribila.\nDiskotik-diskora gero eta gorago doan talde honen gailurra urruti nabaritzen da. Etorkizunari begira Gatiburen erronka mugak gaindituz beraien musika Euskal Herritik haratago eramatea eta zabaltzea da, gutxiengoan dagoen hizkuntza baten erabilerak musika hedapenerako oztopo izan daitekeenaren aurreiritzi guztiak etzanez eta musikaren unibertsaltasuna irmotasunez aldarrikatuz.


“Ekarpen Legearen akordioak sendotasuna eta egonkortasuna dakartza Gipuzkoarentzat” - Gipuzko Buru Batzarra\nDiputatu nagusiak nabarmendu du lege berriarekin lurraldearen interesak hobeto babestuta daudela, eta akordioak lortzeko gaitasuna aldarrikatu du\nMarkel Olano Gipuzkoako diputatu nagusiak pasa den astean, Herri-dirubideen Euskal Kontseiluan lortutako akordioaren irakurketa positiboa egin du. Orduan, Euskal Autonomia Erkidegoko hiru maila instituzionalek (Jaurlaritza, aldundiak eta udalak) 2012 urtetik luzatuta zegoen Ekarpen Legea berritzeko adostasuna erdietsi zuten. Olanok esan duenez, akordio honek “sendotasuna eta egonkortasuna” emango dizkio bai Gipuzkoari zein erkidegoari bere osotasunean, pandemia eta honen ondorioei aurre egiteko ahaleginean ezinbestekoak izango direnak. “Gipuzkoa indartuta ateratzen da, gure interesak hobeto babestuta daude lege berriarekin”, adierazi du.\nDiputatu nagusia Gipuzkoako Batzar Nagusietan agertu da gaur goizean, erakunde honen Batzorde Iraunkorrean, pasa den astean lortutako akordioaren xehetasunak batzarkide taldeekin partekatzeko. Berekin izan da Jokin Perona, Ogasun eta Finantzetako foru diputatua. Ekarpen Legea euskal sistema instituzionalaren oinarrietako bat da, honek ezartzen baitu itunduetako zergak nola banatzen diren erkidegoko maila ezberdinen artean: Eusko Jaurlaritza, hiru lurralde historikoetako aldundiak eta udalerriak.\nOlanoren ustetan, akordioak sendotasuna eta egonkortasuna adierazten ditu. “Sendotasuna, zeren eta testuinguru zail batean, desadostasunak daudenean, akordioetara iristeko gaitasunean datza ezaugarri hau”. Bere ustetan, sendotasuna ez da enfrentamendu hutsala edo emaitzarik ematen ez duten eztabaidetan katramilatzea, baizik eta akordioetara iristeko gaitasunarekin erakusten da. “Kasu honetan, baldintzak genituen horretarako, gehiengoak lau legebiltzarretan, eta hori baliatu dugu akordioa erdiesteko. Arazoak egon egon dira, teknikoak zein politikoak, baina malgutasuna egon da guztion partetik eta alde guztiek erakutsi dute zailtasunak gainditzeko gaitasuna. Ardura bat geneukan, eta adostasunera heldu gara”, nabarmendu du.\nEgonkortasunaren kasuan, diputatu nagusiak azpimarratu du egun dagoen testuinguruan ezinbestekoa dela. “Sistema politikoa krisian dagonean, gizarteari eragiten dio; eta orain, pandemia erdian, erakundeen arteko liskarrak kalte handia egiten du”, esan du. Honen aurrean, azaldu du euskal erakundeek “ahalmena” izan dutela akordioetara iritsi eta gizarteari egonkortasuna emateko. “ Hurrengo hilabeteak oso garrantzitsuak dira, ekonomia eta gizartea indartzeko, pandemia guztiz gainditzeko. Eta horretarako egonkortasuna behar dugu erakundeen partetik. Ekarpen Legearen auziak arazoak sortzen zituen lurraldeen artean, gure herriak merezi ez dituenak, eta, orain, akordio honekin, auzi hori gainditzen da”, azaldu du.\nAkordioaren edukiari erreparatuta, lau neurri nagusi dituela gogoratu du: koefiziente bertikala igo egiten da, %70,04etik %70,81era, baina argituz honek ez duela esan nahi Jaurlaritzak baliabide gehiago jasoko duenik. “Alde batetik, egiten dena da koefizientean integratu Estatuak Euskadiri azken urteetan egin dizkion transferentziak. Eta, bestetik, Gizarte Politikako Funtsa eta euskara sustatzeko politikak ere hemen txertatzen dira”, azaldu du. Ondorioz, “lehen zegoena ordenatzen da”. Koefiziente horizontalak, bestalde, bere horretan mantentzen dira.\nHirugarren neurriak Egokitzapenerako Funts Orokorrari eragiten dio, eta 2019ko otsailean Herri-dirubideen Euskal Kontseiluan adostutako Ezohizko Funtsa integratzean datza. Ondorioz, funtsaren zuzkidura hazi egiten da, %1etik %1,45era. Erabaki hau Gipuzkoarentzat “oso garrantzitsua” dela nabarmendu du Olanok, lehen akordioa bat zena orain lege bihurtu baita, eta honek hobeto babesten baitu lurraldearen finantza nahikotasuna. Azkenik, laugarren neurriak entitate lokalei eragiten die, eta gutxieneko partaidetza zehazten da beraientzako itundutako zergetan, %39,23koa. “Aurretik %37,33 gutxienekoa zuten, baina gomendio hutsa zen, eta hau ere lege bihurtu da orain”, esan du Olanok, gogoratuz Gipuzkoan ehuneko hori altuagoa dela.\nAmaitzeko, diputatu nagusiak gogoratu du datozen hilabeteak oso garrantzitsuak izango direla COVID-19 gaitzaren pandemia behin betiko gainditzeko, eta honek eragin dituen ondorio ekonomiko eta sozialei aurre egiteko. “Indarrak batzeko garaia da, elkarlanean aritzeko momentua. Eta euskal erakundeek erakutsi dugu zailtasunak gainditu eta indarrak batzeko gai garela”, esan du foru arduradunak. Honenbestez, gaineratu du etorkizunera begira ere hori behar duela lurraldeak, “adostasunak behar ditugu, aurrera irten nahi badugu”.


Ingelesa akademia Madrilen | bai&by\nIngelesa ikasteko akademia Madrilen, metodo paregabe eta adimendun batekin.\nBada, ingelesa ikasteko duzun gogoa asetzeko irtenbidea dugu! Madrilen dugun akademiak goitik behera aldatu du ingelesa ikasteko modua.\nGure ingeles akademia Madrileko dago, Paseo de la Habana kalean.\nIkasi ingelesa Madrilen, bai&byren bermearekin.\nJaso online eta aurrez aurreko prestakuntza gure Madrileko bai&by ingeles akademian.\nZergatik bai&by Madrilen ingelesa ikasteko?\nBegiratu non gauden. bai&by, zure ingelesa akademia Madrilen.


Ekonomia Zirkularreko Graduondoaren lehen promozioak balorazio bikainarekin amaitu du bere prestakuntza - UPV/EHU\nEkonomia Zirkularreko graduondoaren lehen promozioak balorazio bikainarekin amaitu du bere prestakuntza\nEuskadiko Ekonomia Zirkularrerako Estrategiak arlo horretan 3.000 enplegu berri sortzea aurreikusten du 2030erako\nLehenengo argitaratze data: 2020/06/26\nEzaugarri horiek dituen lehen graduondoa da Estatuan, industriari aplikatutako ikuspegi argiarekin. Aragzkia: UPV/EHU.\nEusko Jaurlaritzako Ingurumen Sailak eta Euskal Herriko Unibertsitateak (UPV/EHU) bultzatzen duten Industria Ekonomia Zirkularreko graduondoaren lehen promozioak bere ikasketa-programa amaitu du aste honetan, eta oso nota onarekin: graduondoa amaitu duten hamar ikasleek oso positibotzat jotzen dute programaren ikuspegi holistikoa, unibertsitateko irakasleen (% 70) eta kanpoko irakasleen (% 30) arteko oreka, eta eskola batzuk enpresetan bertan eman izana, horrek asko erraztu baitu mota desberdinetako ikasgaiak ikastea.\nGainera, graduondoa egin duten pertsonen lanbide-profilak askotarikoak izan direnez, ondoen baloratutako beste alderdi bat izan da guztiz berriak diren gaietan trebatzeko aukera, hala nola ekodiseinua ekonomialarientzat, edo bezero/kontsumoaren ikuspegia ingeniarientzat. Ikasleek, halaber, irakasleen gertutasuna eta jarrera azpimarratu dituzte, “Euskadiko ekonomia zirkularraren komunitatearen parte sentiarazi baititu”, esan dutenez.\nEbaluazio- eta hausnarketa-prozesu horren ondoren, 2020-2021 ikasturteari begira graduondoa Berezko Master bihurtuko da, eta “Enpresari Aplikatutako Ekonomia Zirkularra” izena mantenduko du, 1.500 orduko dedikazioarekin. Parekorik gabeko masterra da: izen bereko beste master batzuek ez bezala, masterrak ingeniaritzako alderdi teknologikoak eta enpresen administrazio-ezagutzak uztartzen ditu, ekoberrikuntza eta ekintzailetza barne, biak beharrezkoak baitira ekonomia zirkularreko proiektu arrakastatsuak garatzeko. Gainera, irakasle-taldea eratzen duten askotariko irakasleen prestakuntzarekin eta esperientziarekin osatzen da ikuspegi integral hori, irakasleak akademiatik, erakunde publikoetatik, zentro teknologikoetatik eta enpresa pribatuetatik datozenez.\nInprimatu Ekonomia Zirkularreko Graduondoaren lehen promozioak balorazio bikainarekin amaitu du bere prestakuntza


Baratze ekologikoetarako lehen deialdiko 45 herritarren behin betiko zerrenda osatu da\nBerriak Baratze ekologikoetarako lehen deialdiko 45 herritarren behin betiko zerrenda osatu da\n2015/06/18, Osteguna - 15:33\nAltamirako baratze ekologikoetako bat eskuratzeko lehen deialdian izena eman zutenen arteko onartuen behin betiko zerrenda osatuta dago. Guztira, 45 herritarrek osatzen dute zerrenda, eta guztiek dute hitzordua datorren ekainaren 23an (asteartea) zein lursail egokitu zaien jakiteko egingo den zozketa publikoan parte hartzeko. Elkarguneko Oteiza gelan, 17:00etan egingo da zozketa. Ondoren, Udalak eta Kutxa Ekoguneak elkarlanean sustatzen duten Baratza Parkearen aurkezpena egingo da Altamiran bertan, eta sor daitezkeen zalantzak argitzeko aukera izango dute erabiltzaileek.\nGogoratu, oraindik beste 20 bat baratze libre gelditu direla eta Udalak ortu hauek eskuratu ahal izateko bigarren deialdi bat zabalik duela. Bigarren deialdi honetan izena eman nahi dutenek, ekainaren 24a (asteazkena) arteko epea dute horretarako. Interesa dutenek udaletxeko harreran eman beharko dute izena.\nBestalde, eta araudian jasotzen denez, Altamirako baratze ekologikoren bat eskuratu nahi duen orok derrigorrez parte hartu beharko du Kutxa Ekoguneak antolatzen dituen nekazaritza eta baratzezaintza ekologikoko ikastaro teoriko eta praktikoetan. Ikastaroan parte hartzeko izena ematea beharrezkoa da. Izena emateko honako helbidean sartu eta izen emate orria bete: erreserbak.ekogunea.net. Edo 943 55 2020 telefonora deitu.\nBi talde osatuko dira parte-hartzaileekin, eta honela banatuko dira zereginak:\nIkastaro teorikoa: ekainaren 29an (astelehena), 18:00etatik 20:00etara, Elkarguneko Oteiza gelan.\nIkastaro praktikoa: uztailaren 1ean (asteazkena), 17:00etatik 20:00etara, Baratza Parkean.\nIkastaro teorikoa: uztailaren 4ean (larunbata), 09:00etatik 11:00etara, Elkarguneko Oteiza gelan.\nIkastaro praktikoa: uztailaren 4ean (larunbata), 11:00etatik 14:00etara, Baratza Parkean.\nKutxa Ekogunearekin elkarlanean jarriko da martxan baratze parkea. Hala eginda, Baratze Parkea Sareko kide izango dira baratze horiek, eta lursaila izateaz gain, nekazaritza ekologikoaren inguruko ikastaroak eta aholkularitza eta ikuskaritza ere izango dute. www.baratzeparkea.ekogunea.net webgunean hainbat zerbitzu izango dituzte erabiltzaileek: baratzezaintzari buruzko aholku praktikoak, ikastaroak, ekimenen agenda, argazki galeriak,... eta baita beste herrietako kideekin harremanak egiteko ere. Bestalde, Baratze Parkea Sareko kideek foroan parte hartzeko aukera izango dute.\nGipuzkoako Baratze Parke Sarean parte hartuko duen 11garren herria izango da Azkoitia, estatu mailako baratze sare handiena ostauz; 842 erabiltzaile eta kontsumo propiorako diren lur-sail ekologikoen 44.000 m2 –ko hedadura dauka sareak. Azkoitian, guztira, 66 partzela egingo ditu Altamira auzoan (horietako bat ezindu fisikoentzat), bakoitza 40 metro koadrokoa, eta baratze horietan lanean ari direnen lanabesak gordetzeko etxola ere jarriko du.


Desde Euskal Herria: ¡No al golpe de Estado en Bolivia!\nHASIERA: Azaroa 15 - 19:30 h.\nBUKAERA: Azaroa 15 - 20:00 h.\nNON: Donostia, Bilbao, Gasteiz\nTestu hau sinatzen dugun erakundeok lehenik eta behin Boliviako herria pairatzen ari den estatu kolpea salatu nahi dugu. Hau esatearekin batera, Evo Moralesek hauteskundeak irabazi ondoren lortutako zilegitasun demokratikoa berresten dugu.\nUrriaren 27an Evo Moralesek hauteskundeak irabazi zituela adierazi ondoren Boliviako herrian piztutako biolentziak muturreko egoera batera eraman du Bolivia, eta azken egunotan lehenengo egunetan protesta zena Evo Moralesen eta Boliviako herriaren demokraziaren kontrako estatu kolpe bihurtu da.\nEvo Moralesek eta bere gobernuak Boliviako herriaren egoera oraindik eta odoltsuagoa ez bihurtzeko hartutako erabakia txalotzen dugu, Boliviako herritarren ongizatea eta demokraziaren bizirautea bere karguaren gainetik jarri baititu.\nUne honetan Evo eta bere gobernuko kideak, MAS alderdiko militanteak eta indigenen aurkako errepresio basatia ematen ari da. Beharrezkoa da jasarpen hori gelditzea eta herritarren eskubideak errespetatuak izatea. Evoren bizia arriskuan dago!\nGarbi dugu gertakari hauek Bolivian 2006tik martxan zegoen eraldaketa prozesu baten kontrako estatu kolpea direla. 2006-an boterea galdu zuten elite ekonomikoek prozesu honekin eta prozesu honek Boliviako herriari ekarri dizkion hobekuntza sozialekin bukatu nahi dute kosta ala kosta, eta, ikusten ari garen bezala, horretarako eskura duten guztia erabiltzeko prest daude.\nBoliviako herriaren zein beste herrietako demokrazien kontra piztutako biolentzia salatzen dugu. Cuba eta Venezuelako enbaxadak indarrez hartu nahi izanak estatu kolpe honen izaera argi eta garbi erakusten du. Demokraziaren kontrako eraso hau ematen ari den bitartean nazioarteko komunitateak ez du hitzik ere egin.\nBoliviaren burujabetza, eta bere gobernuak nahiz instituzioak errespetatzeko deia luzatzen dugu eta, era berean, hainbat alditan adierazitako herriaren borondatea errespetatzea exijitzen dugu.\nDokumentu hau sinatzen dugun eragileok, eskualdean eta munduan bakea helburu duten elkarrizketa eta negoziazio politikoei lagunduko diegu eta atzerriko esku-hartze militarra saihesteko eta salatzeko gure konpromisoa erakusten dugu. Horregatik dei egiten diogu euskal gizarteari hurrengo egunetan izango diren mobilizazioetan parte hartzera.\nMobilizazioak: Azaroak 15\nDonostia: Boulevard, 19.30\nBilbao: Arriaga, 19.30\nGasteiz: Andra Maria Zuria, 19.30


Erosi Brasilgo kafe berdea aleetan - La Casa del Café\nInicio / Kafe Jatorriak / Brasilgo kafea / Brasilgo kafe berdea aleetan\nBrazilgo zelaien zaporea guztia\n250 gr-tako ontzia\nBrasilgo kafe berdea aleetan quantity\nSKU: 80 Kategoriak: Brasilgo kafea, Kafe berdea, Kafe Jatorriak\nBrasilgo kafe berdea aleetan nagusiki herrialdeko hego-ekialdean landatzen da. Brasilgo hedadurari, altitudeari, topografiari eta klimari esker, munduko kafe-ekoizle nagusi bilakatu da herrialdea. Maiatzetik abuztura bitarteko hilabeteetan biltzen da uzta. Brasilgo kafea trinkoa, gorputz handikoa eta garraztasun txikikoa da. Kafe horren lurrinek fruitu oskoldunak dakartzate gogora.\n60 Kg.-ko 35 – 45 milioi zaku.


Biscay Startup Bay ekintzailetza hub-a | Invest in Biscay\nBiscay Startup Bay: munduarekin hoberen lotuta dagoen ekintzailetzako hub-etako bat\nBiscay Startup Bay-k Bizkaiak berrikuntzaren eta Startup ekosistemaren alde egiten duen apustu estrategikoa definitzen du. Apustu hori Nazioarteko Ekintzailetza Zentroan sinbolizatzen da eta munduko ekintzailetza-hub onenei konektatzen zaie, berrikuntza irekiaren arloan.\nBiscay Startup Bay, ekintzailetza eta berrikuntza Bizkaian.\nXX. mendearen hasieran ekonomia eta finantza mailan erreferentea zen Bizkaia, Europan, eta ontzingitzaren eta siderurgiaren inguruan hazi zen. Horrela, Europako porturik garrantzitsuenetako bat bihurtu zen.\nBizkaia industrian oinarritutako lurraldea izatetik, merkataritzako eta negozioen turismoaren nazioarteko erreferentzia gune bihurtu eta birmoldatzeko gai izan da, bere berezko izaera ahuldu eta aldatu gabe.\nBizkaiak, gaur egun, ekintzailetzaren eta berrikuntzaren alde egiten du bere aldaketa ekonomiko eta sozialaren eragile gisa, Biscay Startup Bay estrategiaren bidez, eta Nazioarteko Ekintzailetza Zentroa ekosistemaren gune gisa; baita nazioarteko erreferentziako ekintzailetza eta berrikuntzaren nodo moduan ere.\nBiscay Startup Bay, Bizkaia munduarekin lotuta\nBiscay Startup Bay munduarekin hoberen lotutako ekintzailetza hub-etako bat da, eta lotura sendoak ditu nazioartean aurreratuen dauden ekintzailetza eta berrikuntza nodoekin.\nBizkaiak Boston, Tel Aviv eta Helsinkiko ekintzailetza-nodoekin lan egiten du. Horiek, berrikuntza gune eta startup-ak biltzen dituzten gune garrantzitsuenak dira. Eta Latinoamerikarekin lotuta dago Southsummitekin duen aliantza baten bidez.\nEragile orokorrek parte hartzen dute Biscay Startup Bay-n, eta horri esker, korporazio nagusiak berrikuntza eta startup-en ekosistemekin lotutadaude. Horrela, enpresen eta tokiko zein nazioarteko korporazioen berrikuntzan laguntzen dute, berrikuntza irekiko dinamiken bidez. Lotura horiek teknologia disruptiboak eta talentua lortzeko aukera ematen dute, eta marka nabaritasuna eta posizionamendua sustatzen dute.\nBizkaia Dorreak berrikuntza eta ekintzailetzaren abangoardia biltzen du\nNazioarteko Ekintzailetza Zentroak Bizkaia Dorrearen eraikin ikonikoa sinbolikoki pizten du. Bizkaiko hiriburua den Bilboren erdigunean kokatuta dago, eta lurraldeko ekonomia eta finantza jardueraren epizentroa da.\nKorporazio, enpresa, startup eta ekintzaileen eskura 9.542 m2 jartzen ditu, besteak beste eremu moderno eta berritzaileak, eta beharrezkoak diren zerbitzu guztiak.\nEzagutu Biscay Startup Bay-ren korporazio anitzeko ikuspegia\nBerrikuntza eta ekintzailetza zentro hau, korporazio eta sektore anitzeko ikuspegian oinarritzen da, eta lurraldeko enpresa eragileez gain, korporazio lider orokorrek ere parte hartzen dute.\nBere sendotasunez baliatuz, hiru ardatz nagusiri jarraitzen die bere jardueran: energia, mugikortasuna eta foodtech eta horizontal-zeharkako bat: 4.0 industria.\nBiscay Startup Bay-k Bizkaiko onura fiskalei ere ateratzen die etekina\nBere autonomia fiskalari esker, Bizkaiak neurri fiskal txerta ditzake ekintzailetza eta berrikuntza garapen ekonomikoaren eragile gisa bultzatzen duen berezko sistema fiskala ezartzeko.


Andoni Luis Aduriz, sukaldaria: “Mundua aldatzea gure ahoan dago” - etakitto.eus\nAndoni Luis Aduriz, sukaldaria: “Mundua aldatzea gure ahoan dago”\nJoan den asteko eguaztenean udaletxean egin zen Slow Food mugimenduaren jardunaldian Aitor Buendia kazetariak esan bezala, “Andoni Luis Adurizek ez du aurkezpenik behar”. Gure garaian eragin handien duen sukaldarietako bat da donostiarra eta zeresana ematen du Michelin izar bi dituen Mugaritz jatetxetik. Ekitaldian esan zuenez, 15 urte daramatza Slow Food mugimenduari atxikita eta sukaldaritzarekiko pasioa transmititu zuen igorri zuen berba bakoitzean.\n– Hitzaldian aipatu duzunez orain dela 15 urte egin zenuen bat Slow Food mugimenduarekin. Zergatik eman zenuen pauso hori?\n15 urte edo gehiago! Slow Food ekimena ezagutzen nuen, baina Sandro Pertini Slow Food mugimenduaren sortzailea ezagutzeko zortea izan nuelako egin nuen bat batez ere. Inoren ahotik inoiz entzundako ideia eta kontzeptuak entzun nituen bere ahotik, eta aparteko iraultza iruditu zitzaidan. Munduaren errealitatean demaseko inpaktua eragiteko gaitasuna duen erreboluzioa dela esango nuke. Tokian tokiko kulturak babesteko balio duen mugimendua da, oso integratzailea zentzu horretan. Gazta edo kipula mota bat hiri baten erdian dagoen eraikuntza bat defendatzea bezain garrantzitsua dela entzun nion Pertiniri, hori ulertzen genuenean mundua aldatu egingo zela argudiatuz. Oso zuzen eta erraz ulertzen den zerbait da, eta zentzuzkoa da gainera. Beraz, mugimendua babestu behar nuela iruditu zitzaidan.\n– Norbanako moduan egin zenuen bat mugimenduarekin edo baita sukaldari moduan ere?\nParadoxa berba giza-baldintzei oso lotuta dago, eta baita elikaduraren eremuari ere. Baten batek mundua hobera azkar aldatzea nahi badu, ez du ulertzen arazo askori egin beharko diela aurre. Norberak norberaren aurka egin beharreko egoerak, erabakiak hartzeko momentuak… eta erabaki horiek batzuetan oso apurtzaileak izango dira zuk defendatu nahi duzun ideologiarekiko. Hor aurkitzen ditugu dezepzio handienak. Ardoaren adibidea jarriko dut. 60. hamarkadara arte kultura orokorrak hiru ardo mota onartzen zituen (zuria, beltza eta gorria), baina gaur egun demaseko aberastasuna eta ñabardura maila dago mahasgintzan. Esportatu eta mugitzen den produktua delako heldu gara kalitate maila bikain, magiko eta bakar hauetara. Hau da, inork ez dezala pentsa Borgoinako ardoa, daukan fintasunarekin, Borgoinan bakarrik kontsumitzen denik. Produktu batzuk ez daude bertako merkatuarentzat eginak eta, kasu batzuetan, horrela izan dadin behartu behar da. Adibidez, hemen ekoizten ez delako kafea kontsumituko ez bagenu, sostengaezina izango litzateke. Mundu osoko milaka familia miseria absolutuan utziko genituzke. Gurea babestearekin elkarbizi behar da errealitate hau. Jendeak ideia hau ulertu behar du: ezin dugula utzi balio erantsia ez dakartzaten produktuek koloniza gaitzatela. Eta, baita ere, ez ditzatela ekarri gure inguruko produktuei eskatzen dizkiegun atributuak. Zenbat urte daramatzagu bakailaoa jaten? Bakailaoa ez da hemen arrantzatzen, baina oso gurea den produktua da. Txokolatea jatea ere oso naturalizatua daukagu eta hemen ez dago txokolaterik. Paradoxak dira, ez dutelako gurekin zerikusirik, baina oso hurbil sentitzen ditugu eta gure egin ditugu.\n– Abangoardiako sukaldaritzaren ikurra zara. Slow Food-a abangoardiakoa izan daiteke?\nSukaldaritza mota ezberdinak ‘sukaldaritza ona’ eta ‘sukaldaritza txarra’ terminoetan banatu behar dira. Hau da, niri berdin zait kultura bati lotutako sukaldaritza izan (Cadizekoa, Napolikoa, Euskal Herrikoa…), produktu-sukaldaritza izan (atuna bakarrik ematen duen jatetxea, adibidez) edo teknika-sukaldaritza izan (frijituak, erreak…), axola zaidan gauza bakarra da ondo edo txarto egina dagoela. Sormeneko sukaldaritzak sukaldaritza tradizionala kaltetzen duela esaten duen eztabaidak ez dauka zentzurik. Gauza kezkagarriagoak estaltzeko balio duen ke-lainoa besterik ez da.\n– Sukaldariek sukaldetik haratago eragiten duzue gizartean. Nolabaiteko erantzunkizuna sentitzen duzu zentzu horretan?\nSukaldariak, azken finean, sukaldariak gara, baina egia da ikusgarritasuna eta erantzunkizuna lotuta doazela. Edozein gauzagatik jende askok esaten duzuna entzuteko gaitasuna duen pertsona bazara, aukera hori aprobetxatu beharko zenuke bizi dugun errealitatean eragina izaten saiatzeko eta eremu hobeago batera eramateko. Turkian badago gatza modu berezi batean botatzen duelako Instagramen ia 18 milioi jarraitzaile dituen sukaldari bat, Nusret Gökçe (Salt Bae). Ba inoiz ez didazu entzungo ezer txarrik Gökçeren gainean (zoragarria iruditzen zait gainera), baina egin beharko genukeena da berarekin berba egin eta moduren baten bera konbentzitu bere bitartez ahotsa ez dutenei ahotsa emateko. Izan daiteke Gökçek aukera hori inoiz pentsatu izana, baliteke prest ez egotea baita ere, baina aukera hori dauka eta pentsatzen dut ezin duela aukera galdu.\n– Jateko moduak edo zer jaten dugun aukeratzeak mundua aldatu dezake?\nErabat! Ahora mokadu bat eramaten dugun bakoitzean, errealitate mokadu bat izaten da. Zer jan erabakitzen duzunean ekoizpen eredu ezberdinen artean, nor bizi den eta nor hiltzen den, eta etorkizunean zer mantenduko den eta zer desagertuko den erabakitzen duzu; eta gainera, kalitate edo printzipio batzuen aldeko apostua egin duzu, eta herrialde batean (Brasil, Kolonbia…) kafea ekoizten jarraitzea laguntzen duzu edo ez, adibidez. Gauza bat jatea eta bestea ez jatea erabakitzen baduzu, demaseko inpaktua daukazu munduaren errealitatean. Gainera, egon daitekeen ariketa demokratikoena izan daiteke, munduaren errealitatean eragin gutxi daukagula pentsatzen dugun pertsona guztien baturak demaseko aldaketak sortu ditzakelako. Adibidez, ekoiztu ahal izateko ur kantitate ikaragarriak alferrik galtzen dituzten produktuak, edo produktu bat lortzeko ekosistemak kaltetzen dituzten arrantzatzeko moduak behar dituzten jakiak kontsumitzeari uzten badiegu, ziur nago mundua aldatu egingo dela. Elikagaien industria gizartearen sentsibilizazioari adi egoten da eta gizarteak markatzen dion bidetik aldatzen joango da.\n– Mundua aldatzea gure esku dago orduan?\nGure ahoan dago, pentsatzen duguna baino gehiago.\n#slow food#sukaldaritzaAndoni Luis Aduriz\n« Rosario Bagliettoren margo erakusketa zabaldu dute Untzagako jubilatu etxean Takuai, txakur-kros talde berria Eibarren »


Gizon batek hainbat emakume grabatu ditu ezkutuan Alesbeseko komun batzuetan\nEzkutatutako kamera baten bidez, hainbat emakume grabatu ditu gizonezko batek Alesbeseko taberna bateko komunean. Herri horretako bizilaguna da erasotzailea; gertakariekin loturiko materiala aurkitu dute bere etxean.\nErasotzaileak erabilitako kamera. Argazkia: EITB\nGizonezko batek kamera bat zeukan ezkutatuta Alesbeseko (Nafarroa) taberna bateko emakumeen komunean; hala, hainbat emakume grabatu ditu bertan. Bezero bat ohartu zen erasoaz lehendabizi, aire girotuan ezkutaturik zegoen kamera ikusi zuenean. Herri horretako bizilaguna da erasotzailea; bere etxean, gertakariekin zerikusia duen materiala topatu dute.\nGabonetan ere gutxienez bi eraso\nAlesbesekoa ez da izan azkenaldian Euskal Herrian gertaturiko eraso bakarra. Aitzitik, Gabonetan, gutxienez bi eraso izan ziren, bat Tolosan (Gipuzkoa) eta bestea Iruña Okan (Araba). Abenduaren 24ko gauean, gizonezko bat 19 urteko emakume bat bortxatzen saiatu zen Tolosan. Abenduaren 31n, berriz, beste eraso bat izan zen Iruña Oka udalerriko Langrazi Oka herrian, udalak antolaturiko kotilioian. Gizonezko batek hiru emakumeri eraso egin zien, haien kontra oldartuz, aurrez gogaitzen aritu ondoren.


Mila Beldarrain: "Sekulako gozamena izan da idaztea" - Irutxuloko Hitza : Irutxuloko Hitza\n‘Bajo el cerezo’ eleberria kaleratu berri du Erdialdeko idazleak, Alberdania argitaletxearekin\nMila Beldarrainek Bajo el cerezo liburua aurkeztu du. (Argazkia: Estitxu Zabala)\nAlberdania argitaletxearen eskutik, Bajo el cerezo izeneko bere hamargarren liburua kaleratu du Mila Beldarrainek (Erdialdea, 1951). Bidebietako eta Amarako Usandizaga institutuetan hainbat urtez irakaslea izan ostean, erretiroa hartu zuen, eta arratsaldero idazten du, «inspirazioa iritsi edo ez iritsi». Beldarrainek nobela historikoak idatzi ditu bereziki orain arte; lan berriak, ordea, historia gutxiago duela dio. «Nire nobela guztien artean, historia kutsu gutxien duena da», adierazi du idazleak aurkezpenean. Edonola ere, aurkezpenean azaldutakoaren arabera, historiatik izan badu.\nMaddi da Bajo el Cerezo eleberriko pertsonaia nagusia. Emakume indartsua eta polita dela uste du Maddik, eta bizitza perfektua duela. baina momentu batean dena hankaz gora jarriko zaio. Hala, bere familiak Baliarrainen duen etxera joango da, eta bertan, bere familiako arbasoek idatzitako hainbat eskuizkribu aurkituko ditu. Idatzi guztiak emakumeenak izango dira: Eufemia de Idiakez, Xarmanta la coja, Maria Idiakez… beraien bidez, Maddik bere bizitzarekin zer egingo duen erabaki beharko du. «Maddik eskuizkribuetan irakurriko duenarekin, gogoeta prozesu sakon bati ekingo dio». Azken batean, Maddik beldurrik gabe irakurtzen duela dio Beldarrainek, dagoeneko iraganaren zati baitira istorioa horiek. «Nik beti esaten dut, guztiok gure buruaren aurka borrokatzen dugula, eta ez beste inorren aurka; horretarako oso garrantzitsua da nor garen jakitea. Gainera, gure inguruak ez du sekula gu garen hori izatea oztopatu behar», gehitu du idazleak. Liburuaren aurkezpenean aurreratu zutenez, eleberriaren hasieratik bukaerara misterioa mantentzea lortu du Beldarrainek.\nAzken batean, emakume batek emakumeen inguruan idatzitako istorioa da Beldarrainena. Hala ere, ez du batere gogoko bere lanari etiketak jartzea. «Elkarrizketa batean ea feminista nintzen galdetu zidaten, eta nik ezetz erantzun nuen. Gizonak maitemindu egiten dira, eta emakumeok oso gauza itsusiak egin izan ditugu; ez dut uste emakumeentzako edo gizonentzako bereziki egindako literaturarik dagoenik». Argitze aldera, bere lanak izan dezakeen protesta kutsua, emakumea izateak dakarrena dela dio. «Nire azaletik idazten dut, eta nire inguruak nire idazkeran eragina izatea oso ohikoa da».\nHistoriako hainbat gertakizun\nBere arbasoen eskuizbribuak irakurriz, istoriako hainbat gertakizunetan barrena bidaiatuko du Maddik: I. Gerra Karlista, 1960 inguruko Donostia, 1936 Gerraren hasiera… gertakizun horien berri zehatza izateko, ongi dokumentatu behar izan du Beldarrainek. 1960ko Donostia ezagutzeko, esaterako, Miguel Urteagaren liburu bat erabili du. «Gutxitan izan arren, gillotina erabili zutela jakin dut. Gerra Carlistaren garaian, berriz, emakume asko gizonez mozorrotzen ziren, diru saria jasotzeko». Luis Martin Santosen biografia ere irakurri du Beldarrainek. Kontuak kontu, historia inguruneetatik gaindiko guztia fikzioa dela azpimarratu du idazleak.\nIdazkerari dagokionean, liburu irakurterraza dela dio Beldarrainek. «Sekulako gozamena izan da idaztea; eta gertuko hizkera erabiltzen saiatu naiz». Bestetik, bere harakinari ere keinu bat egin nahi izan dio idazleak.\nMaddik irakurriko duen azken eskuizkribua, hau da, historian gertukoena, bere amarena izango da, eta ondoren, egungo garaira jauzia emango du istorioak. Beldarrainek oso argi du bere lana ez dela guztiz bukatua egongo jendeak irakurtzen duen arte. «Nire bizipenak irakurlearen bizipenekin nahastean bukatuko da nobela; eta irakurle bakoitzak bere irakurketa berezia izango du».\nIzenburua. Bajo el cerezo eleberria.\nEgilea. Mila Beldarrain (Erdialdea, 1951).\nOrrialde kopurua. 237.


Ticketbai sistemari buruzko aurrez aurreko arreta zerbitzua eskainiko dute Ogasunaren Azpeitiko bulegoan - Azpeitia - uztarria.eus\nTicketbai sistemari buruzko aurrez aurreko arreta zerbitzua eskainiko dute Ogasunaren Azpeitiko bulegoan\nJulene Frantzesena 2021-10-04 12:43\nOgasunaren Azpeitiko bulegoaren sarrera.\nZerbitzua erabiltzeko ezinbestekoa izango da aurrez hitzordua hartzea, 943-11 30 00 telefono zenbakira deituta edo Ogasunaren webgunean sartuta. Hitzorduak astelehenetik ostiralera eskainiko dituzte 08:00etatik 14:30era bitartean; zergadun bakoitzak ordu erdiko tartea izango du.\nGaurtik martxan da Gipuzkoako Foru Aldundiak martxan jarriko duen Ticketbai zerga-betebehar sistemari buruzko aurrez aurreko arreta eskaintzeko zerbitzua. Foru Ogasunak lurraldean dituen hainbat bulegotan eskainiko dute zerbitzua, tartean Azpeitian ere bai; izan ere, hamabost teknikari kontratatu dituzte horretarako.\nZerbitzua erabiltzeko ezinbestekoa izango da aurrez hitzordua hartzea, 943-11 30 00 telefono zenbakira deituta edo Ogasunaren webgunean sartuta. Hitzorduak astelehenetik ostiralera eskainiko dituzte 08:00etatik 14:30era bitartean; zergadun bakoitzak ordu erdiko tartea izango du. Dena den, aurrez aurreko hitzorduak ez ezik, Ticketbairen arreta zerbitzua telefono bidez, modu telematikoan nahiz chatbot bidez ere eskainiko dute.\nJokin Perona Ogasun eta Finantza diputatuak azaldu duenez, Ticketbairi buruzko informazioa zuzenean ematea da zerbitzuaren helburua, "zergadunak izan dezakeen edozein zalantza edo kezka argitzea da". Ticketbairen inguruko ezjakintasunak "zalantzak" ere sor ditzakeela azaldu du, eta ziurgabetasun hori argitzeko Ogasunaren bulegoetara jotzeko deia egin du: "Ticketbai Gipuzkoak esku artean duen erronka garrantzitsuenetako bat da, eta Ogasunetik laguntzeko gaude, lagundu egin nahi dugu".\nGainera, zerga sistema borondatezko epean ezartzeko "urratsa" emateko deia egin die hark zergadunei. "Sistemak nola funtzionatzen duen jakiteko eta harekin ohitzeko modurik eraginkorrena da, probak egiteko eta beldurrik gabe praktikatzeko". Era berean, azpimarratu du Ticketbai ezartzeko inbertsioak finantzatzeko laguntza ekonomikoak handiagoak direla borondatezko epean: "Egindako inbertsioaren %60ko kenkari fiskala jaso daiteke, eta mila euroko laguntza zuzenak merkatariek eta ostalariek". Gaur egun, borondatezko epean dago proiektua, baina 2022an, sektorezka mailakatuta, baina derrigorrezkoa izango da sistema ezartzea.\nAldundiaren arabera, hiru aurrerapen eragigo ditu Ticketbaik: batetik, Gipuzkoako ekonomiaren erabateko digitalizazioa eragingo du; bestetik, Ogasunak Ticketbairi esker jasoko duen informazio fluxuak aukera emango dio zerga administrazioari zergadunen izapide burokratikoak errazteko; eta bestalde, iruzurraren aurkako borrokan aurrerapauso handia izango da.


Idazteko dagoena | Gizartea | Berria\n2021eko maiatzak 16\nIgandea, 2021ko maiatzak 16\n«Historia idatzi dugu». Azken egunotan inguruko emakume askoren ahotan ibili den esaldia da, ostegunean kalera atera zen jendetzarekin oraindik harrituta. Mobilizazio historikoa izan zen, eta ez bakarrik Martxoaren 8a izateko: Euskal Herrian azken urteotan eginiko protesta jendetsuenetako bateko protagonista izan dira emakumeak, eta horrek gizarte osoari pentsarazi behar lioke: hor bada behar besteko arreta ipini ez zaion sektore bat.\nSumendi bat izan zen ostegunekoa: nekez aurreikusiko zuen inork hainbeste emakume aterako zirenik kalera. Herri batzuetan zalantzan egon ziren, elkarretaratzerako baimena eskatu edo ez —gutxieneko kopurura helduko ez zirelakoan—, eta gero plazak bete zitzaizkien emakume harro, indartsu eta aldarrikatzailez. Grebaren antolaketa oso deszentralizatua izan da, eta hori izan da balio nagusietako bat: tokian-tokian, emakumeek euren beharrak identifikatu dituzte, eta horren araberako formatuak aukeratu dituzte protestarako. Grebak aterki gisa funtzionatu du, bestela nekez elkartuko liratekeen sektoreak gune berean bat etortzeko.\nErakundeentzat ere ezustekoa izan da. Madrilen, PP eta gainerako eskuina bakarrik geratu dira, azken unera arte grebaren aurka agertuz. Euskal Herriko erakunde publikoak ere ez dira egon behar zuten lekuan: ostegun goizean, ehunka mila emakume kalera ateratzeko prestatzen ari ziren bitartean, Eusko Jaurlaritza abiadura handiko trenari buruzko agerraldi bat egiten ari zen.\nMugarri historikoa dela ezin uka, baina egokia ote da «historia egin dugu» esatea? Historia aldaketa prozesuek osatzen dute, eta, horregatik, osteguneko argazkia baino esanguratsuagoak izan dira aurreko egunak. Garrantzitsuena ez baita izan zenbat emakume atera diren kalera, baizik nola eta zeintzuk atera diren. Etxekoandreak izan dira protagonistetako batzuk, gizartearen oinarriari eusten dion aitortu gabeko langile masa zabal hori. Zaintza lanak ikusarazi dira, haiek gabe edozein ekonomia hondoratuko litzatekeela jakitun. Finean, greba feministak lanaren beraren ulerkera jarri du zalantzan: mahai gainean jarri du lana ez dela dirua ematen duen hori soilik; pertsona guztiek behar dutela zaintza, era batera edo bestera; eta hori bera bada aski arrazoi norbere bizitzaz eta gizartearen antolaketaz hausnartzeko.\nGainera, deialdiak biderkatze efektu nabarmena izan du. Emakume askok lehenbiziko aldiz baliatu dute aukera elkartzeko, eztabaidatzeko eta elkarrekin ahalduntzeko. Osteguneko manifestazioak ikasitako deskonfiantza eta beldurrak deseraikitzeko balio izan die: euren buruarekiko eta besteekiko. Onartu dute elkartzeko eta kalera ateratzeko beharra zeukatela, eta behar hori indar bihurtu dute. Emakume izatea, gaur egun, etengabeko tentsioan bizitzea baita: kalera ateratzerakoan, plaza publikoa hartzerakoan, norbere bizitza modu justuagoan antolatzerakoan. Greban parte hartzea tentsio horri heltzeko modu bat izan da askorentzat, eta horregatik izan da ahalduntze ariketa bat. Eta aldaketa horretatik gizarte osoak aterako du probetxu, gizartea bera ere burujabeagoa baita bere biztanleen %100 libre, aktibo eta ahaldunduta daudenean.\nBelaunaldi arteko harremana ere nabarmentzekoa da: M-8ko manifestazioetan zeuden emakume gazte guztiak ikusita, ezinezkoa zen aurreko belaunaldi feministez ez gogoratzea: urrunagora joan gabe, duela 10-15 urtera arte espazio guztietan auzitan jartzen eta epaitzen zen feminismoa, eta ez zen erraza bandera moreak eramatea. Orain 200.000 emakume kalera atera izana ez da inolako oparia izan, gogor borrokatutako eta norbere gorputzean sufritutako lorpena baizik.\nAurtengo Martxoaren 8ak aliantzazko eta konplizitatezko agertoki bat utzi die emakumeei: «Hemen elkartu ginen 200.000». Batzuei kezka sortu zaie, eskuineko alderdiak ere ahalegindu direlako protestaz jabetzen, bezperan grebari kritika biziak egiten zizkietenetako batzuk lanuztera gehitzeraino. Horrek, ordea, ez lituzkete hainbeste kezkatu behar feministak: emakumeak kalera atera badira, ez dira boterearen aginduz atera. Badago gauzak egiaz aldatzeko nahia, eta hori sumatzen da. Euskal Herrian bertan, badira horren seinale esanguratsu batzuk, esate baterako, 2014an abortu legearen erreformaren aurka egindako manifestazioak, edota Bilgune Feministak azken topaketetan 400 emakume baino gehiago batu izana. Galdera da, ordea, nola aprobetxa litezkeen eta zein norabide eman dakiekeen sortutako sinergiei, Martxoaren 8ko argazkia ez dadin helburu bat izan, abiapuntu bat baizik. Historia asko baitago oraindik idazteko.\n347 positibo atzeman dituzte, azken bi hilabeteetako kopururik apalena\nHego Euskal Herriko positibo tasa %5 baino apalagoa da hirugarren egunez segidan: %4,4.\nGidari bat hil da Zeberion, magal batetik erorita\nHildako gizonak 87 urte zituen, eta errepidetik irten da.\nBaldintzapeko askapenak indartu nahi ditu Tapiak, gizarteratzea xede\nJaurlaritzak jardunaldi batzuk egin ditu eragileekin, etorkizuneko espetxe ereduaz hitz egiteko\nGatazka feminismotik leitzen\nIsraelek Hamaseko buruaren etxea bonbardatu du\nArantxa Elizegi Egilegor - Paulo Ostolaza\n«Caparrosokoa astakeria bada, Soriakoa bost aldiz handiagoa»


Sareosok baserritarraren ezkutuko tradizioaren azalpen irekia eta eskuraerraza eskeintzen du. Sareosok argitaratutako jatorrizko azalpena jatorriaren itzulpena da. Inork jatorria berarentzat nahi izan ezkero, definizioz ez luke inolako loturarik izango Sareosorekin ez eta guztiarekin.\nSareosok ez du erabateko itzulpen baimendurik argitaratuko. Edonork lana nahi bezala erabili zein argitara dezake. Hala ere, itzulpenek ezingo dute baimenik dutenik aldarrikatu. Inglesera zein bestelako hizkuntzatara eginiko lanaren itzulpenak itzultzailearen jabego bihurtzen dira.\nJatorrizko Sareosoren azalpenaren jabegoa herri jabarian dago.\nLana sare atari, argitalpen zein bestelakoen bidez barreiatuko da. Argitaratutako lana taldeka zein banaka erabiltzeko gonbitea luzatzen da, egileek noraino iritsi diren aitortu ezkero betiere lana mesedetu dezakelako.\nSareosoren lana Lagunek bermatzen dute, bakoitzak urtean ordainduz. Ongileek borondatez noiznahi emandako bestelako kopururen bat pozik onartzen da.


ESKOLARA OINEZ : Floreaga Txoko berdea\nHemen zaude: Hasi / orokorra / ESKOLARA OINEZ\n2011 Ekaina 8 Idazlea: ozabaleta · Bidali zure iruzkina\nAutoaren menpe bizi garen honetan, aukera paregabea dugu, Azkoitiko herriaren tamainak horrela baimentzen baitu, kaleak oinezkoentzako direla aldarrikatzeko. Eskoletako sarrerak eta irteerak ikusi besterik ez dago. Gero eta gehiago dira, urruti ez bizi arren, gurasoekin autoz joaten diren haurrak, ondorio tamalgarriak eraginez: eskola ingurua kez eta zarataz kutsatu, auto ilarak sortu, istripu arriskuak handitu…\nBaina, horrela izan al da beti? Nola joaten zineten zuek eskolara? Zergatik gure seme-alabak ez dira oinez joaten? Bide seguru bat izanez gero, oraingo haurrek ere eskolara oinez joango lirateke, bidean lagunekin hizketan, ariketa fisikoa egiten, alai eta esna iritsiz.\nDatorren ikasturetari begira, Floreaga ikastetxean ikasturte osoan zehar landu dugun proiektua martxan jarri nahian gabiltza: “eskolara oinez”.\nUdalaren laguntzaz bidea aztertu ondoren, lau ibilbide proposatu dira. Modu zehatzago batean aurrerago azalduko badizuegu ere, honako hau izan daiteke 4 bide hauetan bilduko lirateen kale eta auzoak (kale guztiak aipatzea ezinezkoa denez, hurbilenaren erreferentzia hartu):\n1.\tAltzibar – Jausoro – Txalon erreka – Bastarrikalde.\n2.\tSan Martin – Bizenta Mogel – Azkoitiko Zalduntxoak – Trenbidearen Zumardia – Julio Urkijo – Aizkibel\n3.\tUgarte – Jandonianiz – Julio Urkijo – Trino Uria – Guardia – Balda plaza – Inaxio Uriarte. Eta goitik Ubaiar – Auzmendi\n4.\tFloreaga auzo ingurukoak.\nHerriko ikastetxeek, Udalarekin batera, haurrak berriro ere eskolara oinez joatea bultzatu nahi dugu dauden trabak gaindituz, eta horretarako zuen laguntza oso garrantzitsua da. Ekainaren 13tik 17ra herria zeharkatuko duen eskolako bidea egin nahi dugu, oinezkoen-bus moduan funtzionatuz: zuen haurrek etxetik eskolara hobeto dagokion bidea egingo lukete, geltoki desberdinetan lagun gehiagorekin elkartuz, denok elkarrekin eskolara heltzeko. Aurrean eta atzean helduak joango dira txaleko islatzaileak eramanez.\nZuen seme-alaba Lehen Hezkuntzan badago, Oinezkoen Bidean bakarrik joatea dauka, txikiagoa bada heldu baten laguntzaz eta zu, prest bazaude laguntzaile gisa etortzeko, aukera ere baduzu, laguntzaileak behar ditugu eta.\nEkaineko proba hau ondo ateratzen bada, hurrengo ikasturte osoan funtzionatuko du. Sortu daitezkeen trabak ere konpontzeko aukera ematen digu, gure haurren eskolako bidea modu seguru batean joateko, lagunekin solasean eta ondo pasatuz!\nGuztion artean lortuko dugulakoan, ilusio handiz agurtzen zaituztegu.\nProiektu honetako logoa Sara Aranbarriren fruitua izan da eta horrela sari baten irabazle suertatu da. Zorionak Sara!


PLASTIKA ETA IKUSIZKOEN HEZKUNTZA: MARRAZKETA ARTISTIKO DIGITALA.\nMarrazketa artistikoa egiteko modu digitala (bideoa ikusteko klikatu hemen) erabiliko dugu. Kontzeptuak bereganatzeko ingurua eta bertako objektuak behatuko ditugu. Argiaren kalitatea analizatuko dugu, haren indarra, izan ditzaken kolore aukerak, eta azkenik, argi hori nondik datorren. Marraztuko dugun objektuaren egitura ikertuko dugu: geometria eta konposizioa, egituraren zati garrantzitsuenak eta bigarren mailako elementuak.\nArkatzarekin eta tintarekin objektua ulertu dugunean argazkiak aterako dizkiogu mugikorrarekin. Mugikorraren bideoa erabilita objektuaren 360 graduko ikerketa garatuko dugu. Arkatzarekin eta mugikorrarekin objektuaren bistak irudikatuko ditugu: aurreko bista, profila eta goiko bista. Arkatza eta erregelekin #isometriko sistema erabili eta objektuaren bolumenaren irudia marraztuko dugu. Argia eta bolumenaren trataera arkatzarekin ere marraztuko dugu isomterikoaren gainetik. Emaitza guztiak argazkietan dokumentatuko ditugu. Objektuaren analisi formala garatuta dugunean gauzatzeari ekingo diogu baina eremu digitalean. Horretarako, plastikako blog honetan ezaguna den BLENDER software librea erabiliko dugu. Merkatuko onena da eta librea denez edonork edonon erabil dezake. Librea eta komunitateak sostengatua. Filosofia ezin hobea dauka. Linux sistema eragilean eta besteetan instala dezakezue 5 minututan. https://www.blender.org/ Software hau ikaragarri aurreratzen ari da eta azken bertsioa, 3.0, oso ona da, indartsua eta grafika arruntekin ere ondo dabil. 3D eta bideo eremuan ordenagailuaren grafika eta prozesadoreak badu garrantzia, noski. Baina software hau erabil daiteke ordenagailu arruntetan modu optimizatuan eta emaitza onak lortzeko.\nGeometria orokorretik hasiko gara, zilindrotik kasu honetan, eta hau eraldatzen kafeteraren forma zehatza lortuko dugu. Kafearen katilua eta koilaratxoa, berdin. Argiaren kolorea, kokapena eta indarra erabaki ondoren eszena izango dugu. Zein testura izango duen erabaki beharko da: testura gastatuak, berriak, zeramika, metala, zikinak ote dauden, hatz markak, erredurak...\nKolorearen teoria eta errefrakzioa landuko ditugu, argiaren isla eta argiaren itzal proiektatuak. Objektuen azalean argiak duen portaera. Aireak izan dezakeen dentsitatea ere landu dezakegu 3 botoi mugitu eta parametro matematikoekin jolasten; Dena, une oro, pantailan ikusita.\nMarrazketa artistiko digitala amaitzeko, gidoiari lotutako animazioa egingo dugu. Adibide honetan hostoekin...Ikusteko animazioa klikatu azken irudi honetan.\nnork argitaratua mikelplastika ordua: 10:25\nbeste atalak #3D, #3D animazioa, #blender 3.0, #lauaizeta bhi, #marrazki, #marrazki teknikoa, #plastika 2.0


Erditze anitza? Prestatzeko aholkuak | Consumer\nErditze anitza? Prestatzeko aholkuak\nErditze anizkoitz baterako prestakuntzak zenbait arrisku kontuan hartzea esan nahi du, eta haur bat baino gehiago izateak eskakizun gehiago eskatzen dituela jabetzea\narabera: Asteazkena, 2015eko ekainaren 03a\nIrudia: Kyle and Kelly Adams\nHaurdunaldi anizkoitz bat ez da beti arriskutsua, baina erditzeak prestakuntza bereziren bat eskatzen du: batez ere, garaiz baino lehenago eta erditzeko lan luzeago baten bidez jakitea, eta gero etxean ugaltzea eta laguntza ahalik eta gehien aprobetxatzea, heldu diren bi haur edo gehiago artatzeko. Hona hemen erditze anizkoitz batek, haren arriskuak, ospitalera eramaten den poltsak zer eduki behar duen eta jaio ondorengo egunei aurre egiteko zenbait iradokizun.\nErditze anizkoitzak, zainketak\nGerturatu ahala, erditzea prestatzeko zenbait lan egin behar dira. Alde batetik, informatu, medikuari galdetu eta, emakumearen kasuan, ariketa fisikoak egin. Prestaketa materiala ere badago, eta, azkenean, haurrak amaren sabelaldea uzten duenean beharrezkoak izango diren gauzei buruz. Eta, bestetik, prestakuntza mentala: hasi beharreko etapa berri bat onartzea eta bere gain hartzea. Zer gertatzen da haurdunaldia anizkoitza denean eta hurbiltzen den erditzea bi haur edo gehiagokoa denean? Baditu berezitasunak.\nLehenik eta behin, jakin behar da bi haurtxo edo gehiago erditzeak zainketa osagarriak eskatzen dituela. Hala ere, Erditzea elkarteak ohartarazten duen moduan, Gurea da, ez nahitaez “arrisku handikoa”, nahiz eta hori gertatu ohi den. Hori dela eta, ez da beharrezkoa antsietatea eta kezka sortzea.\nHalaber, garrantzitsua da jakitea erditze anizkoitz guztiak ez direla zesarea bidez egin behar. Elkarte berak azaldu duenez, bikien kasuan, haurdunaldiaren bilakaera ez da konplikaziorik izan eta lehen txikia zefalikoa da (hau da, burutik aterako da), erditze naturala bideragarria da. Eta hori kasuen% 80an gertatzen dela. Kasu horien erdietan, bigarren umea ipurmasailez dago, eta horrek esan nahi du leku horretan ezaugarri horietako bagina-erditzeak hartzen direla.\nElizabeth Noble adituak dioenez, “ez dago ebidentzia handirik haurdunaldi geminarretan, baina ez du esan nahi hoberena zesarea denik”, azaltzen du ‘Having Twins (and More)’ liburuaren egileak.\nErditze multiplearen arriskuak: prematuritatea eta erditze luzeagoa\nUne honetarako prestaketaren zati bat hauxe da: amaren umetokian leku gutxiago dagoenez, haurdunaldi anizkoitzek garaiz aurreko erditzeko arrisku handiagoa dakartela: guztiaren erdia inguru horrela gertatzen da. Horrek esan nahi du jaiotzaren ondoren haurrak ospitaletik berehala irten ez daitezen kontzientziatu behar direla, baizik eta egun batzuetan bertan egon behar dutela. Antsietate hori kontrolatu beharko da.\nGainera, haurdunaldi anizkoitzetan, erditzea ez ezik aldez aurretiko lanak ere iraun ohi du haur txiki baten kasuan baino; izan ere, umetokiko espazio txikienak uzkurdurak zailtzen ditu, eta, ondorioz, baita dilatazioa ere. Pazientzia funtsezko elementua izango da.\nOspitalera behar den guztia eraman behar da. Erditze-maletak haurtxoentzako eta amarentzako gauzak sartu behar ditu. Besteak beste, arropa (pijamak, bodieak, porruak, eskuzorroak, mantitak, irteerako jantziak), pixoihalak, toailatxoak, lerde-zapiak eta gazak. Beharrezkoa da, halaber, zenbait higiene-produktu dituen esneer bat sartzea, hala nola eskuila txikia, kolonia eta kolitoaren narritadurarako pomada.\nAmarentzat, poltsak bere higiene-artikuluak (xaboia, xanpua, hortzetako eskuila, hortzetako pasta, desodorantea, orrazia eta konpresak) eta ezinbestekoak ez diren beste batzuk eduki behar ditu, baina hobeto sentitzen lagundu behar du: krema hidratatzailea eta makillajea.\nEz dira ahaztu behar ezinbesteko dokumentuak: erditze-plana, osasun-identifikazioa (osasun-txartela edo aseguru-etxearen txartela, ospitale pribatu batean bada) eta haurdunaldiarekin lotutako dokumentazio medikoa.\nErditze anizkoitzaren ondoren\nEta, zer gertatzen da erditu ondoren? Aholku nagusietako bat laguntza eskatzea da. Senitarteko batek, lagun batek edo profesional batek laguntza handia eman dezake gurasoak egoera horren gainetik egon daitezkeen lehen jardunaldi horietarako. Horregatik, laguntza-eskaintza ez da arbuiagarria.\nEtxeko lehentasunak aldatuko direla ere kontzientziatu behar da: ordena eta etxeko beste gai batzuk bigarren mailan geratuko dira haur biak (edo gehiago) artatu behar direnean. Egoera horretatik igaro diren gurasoen esperientziak adierazten du aldaketa horiek oso gogorrak direla hasieran, eta gero gauzak pixkanaka bideratzen doazela.\nAmagandiko edoskitzea posible da? Bai, hala da. Eta “hirukiekin ere bai, baita laukiekin ere”, halaxe azaltzen du Vicente Molinak, Espainiako Pediatria Elkarteko “Profesionalentzako Amagandiko Edoskitze Gida”-ren egilekide den Vicente Molinak. Hori dela eta, erditzearen data hurbiltzean, edoskitzearekin zerikusia duen laguntza eta informazio guztia bilatu behar da eta, jaio ondoren, haurrak bularrean jarri behar dira lehenbailehen.\nhaurtxoak madres-eu partos múltiples-eu partos-eu preparación al parto-eu


Soinean eramateko artea dakarte Londresen lagun egin ziren artistek | Kultura | GARA\nSoinean eramateko artea dakarte Londresen lagun egin ziren artistek\nIkasketak Middlesex-eko Unibertsitatean eginez, gradu bat eskuratzeaz gain, adiskidetasun bat ere erdietsi zuten Virginia Ameztoyk eta Eleanor Park-ek. Euskaldunari Ekain Artelanak galerian erakusketa jartzeko aukera sortu zaio eta bere laguna gonbidatu nahi izan du. Aretoan oihalak apaintzeko bi teknika eta estilo aurki ditzakegu. Parkek paperean egindako ilustrazioak arte digitalarekin nahasten ditu. Ameztoyk, berriz, eskuz serigrafiatzen du.\nLondresko Middlesexeko unibertsitatean Ehungintza, Diseinua eta Gainazalen Estanpazioa ikasten ari zirela ezagutu zuten elkar Virginia Ameztoyk eta Eleanor Parkek. Orain Donostiako Ekain Artelanak galerian bat egin dute biek.\nAzaroaren 4ra arte ikusgai izango den erakusketa muntatzen ari ziren ostiral goizean. Ameztoyk bere kimono eta zapiak pertxetan jartzen ari zen bitartean, Parkek sabaitik erratzak zintzilikatzen ziharduen. Txoko batean zegoen bien irakasle izandakoa, Ameztoyren kimonoak txukuntzen, laguntzeko prest. Urtero bisitan etortzen zaiola kontatu zigun euskaldunak.\nParkek ilustrazioak eta zapiak ekarri ditu Donostiara. Bere teknika mistoa da. Lehenik paper gainean eskuz marrazten du, eta ondoren, eskaneatu eta ordenagailuan duela, diseinua ilustrazio digitalarekin osatzen du.\nBere ilustrazioetako protagonista Penelope Chivers da, sorgin burges bat. Biluzik agertzen da beti, ez baitzaio besteek pentsatzen dutena axola, eta egoera desberdinetan irudikatzen du. «Sorginak emakume indartsu eta independenteak dira. Penelopek nahi duena egiten du», azaldu zuen.\nZapi handi eta txikiagoak ditu. Handien ale bakarra egiten du, eta txikien kasuan tirada txikia bada ere, eskariaren arabera egiten ditu. Esaterako, pertsonaia toalla batean etzanda eguzkia hartzen agertzen den lana egiteko hiru hilabete eman zituen, xehetasun asko dituelako. Penelope Shakespeareren Opheliaren paperean sartzen dena egiteko, berriz, astebete besterik ez zuen behar izan.\nVirginia Ameztoyk eskuz serigrafiatzen ditu bere lanak. Villabonan tailer bat dauka horretarako mahai batekin. Duela bi urte kimonoak egin zituen, baina finak ziren, egoera berezietan erabiltzeko. Orain berriro egin nahi izan ditu kimonoak, Japoniakoen patroi originalak oinarrian izanik, baina barrutik artilea jarri die neguan erabili ahal izateko.\nZapiak intsektuekin apaindu zituen aurreko bilduman –animalia horiek asko gustatzen zaizkio–; oraingoan, berriz, itsasoarekin lotu ditu. Koadroekin apaindu ditu oihalak eta han-hemenka otarrain bat jarri du. Teknika eta oihalekin esperimentatzea interesatzen zaio.\nBere lanari jarraipena egin nahi izanez gero, webgunean salgai ditu produktuak eta laster Donostiako zein Logroñoko bi dendatan izango dira. Bestalde, abenduko bigarren astean Ekain Artelanak-ek hainbat artistaren lanak elkartuko ditu erakusketa batean, Gabonei begira. Beren lanak opari desberdin gisa saltzea ahalbidetzen die horrela. Ameztoy azoka txiki horretan egongo da.\nBeraiek ikasitako teknikak erakusteko garaia iritsi zaie. Ameztoyk, adibidez, Balenciaga museoan estanpazio tailerra eskaintzen du.


Loiola Got Talent lehiaketa birtuala 17:30ean hasiko da - Irutxuloko Hitza : Irutxuloko Hitza\nLoiola Got Talent lehiaketa birtuala 17:30ean hasiko da\nLoiola Got Talent lehiaketaren kartela.\nJoan den urtean arrakasta izan zuen Loiola Got Talent lehiaketa berriz antolatu du jai batzordeak aurten ere. Egoerari moldatuta, Loiolako Jaien Youtubeko kanalean emango dute zuzenekoan, eta etxean ikusi ahal izango da.\nNahiz eta osasun-larrialdi batean egon, Loiolako Jai Batzordeko kideek jaien egutegia aurrera ateratzea lortu dute, zailtasunak zailtasun. Gaur hasi dira jaiak, eta igandera arte hainbat jarduera eta ekitaldi Youtubeko kanalaren bitartez emango dituzte.\nLoiola Got Talent lehiaketa zuzenean jarraitzeko, sartu ondorengo estekan:


Bat sartu da; bestea ez da joan | Kirola | Berria\nTxapeldun ohiak bat datoz: litekeena da Altuna III.aren azken buruz buruko finala ez izatea eta Olaizola II.a hurrengo urtean berriz ere puntan egotea.\nJokin Altuna, igande gauean, bere txapela ospatzeko Amezketako Larrunarri pilotalekuan egin zen festan. MIKEL IRAOLA / TOLOSALDEKO ATARIA\nImanol Magro Eizmendi. Ainara Arratibel Gascon -\nBuruz buruko txapeldunen klubean sartu da Jokin Altuna. 22-14 irabazi zion herenegun Aimar Olaizolari finalean. Txapeldun ohiek, batez ere, Altunaren estiloa goratu dute.\nJOXEAN TOLOSA Buruz buruko txapeldun ohia\n«Orain beste txapeldun bat dugu Amezketan, eta gauza handia da hori»\n«Gaur egungo buruz buruko jokoak aireko jarrerak dominatzea eskatzen du, eta teknika handia. Dena airez egiten da, oso bizkor, eta arriskatuz... Eta Altunak hori du. Finalean erritmo handiagoa ezarri zuen, biziago ibili zuen pilota. Olaizolak, bestalde, gehiago jokatzea bazuen: ez zuen pilota ondo baztertu, ez luzatu... Altuna txapeldun izatea sekulako poza da niretzat, 22 urterekin... Orain beste txapeldun bat dago Amezketan, eta gauza handia da herri hain txiki baterako. Altuna buruz burukorako hautagai izango da hurrengo urteetan ere, baina ez ahaztu aurten zazpi-zortzi zeudela zerrenda horretan. Olaizolaren aldetik, ez nuen uste beste finalik jokatuko zuenik, baina 38 urterekin sekulako txapelketa egin du. Jokatu dugunok badakigu zein meritu duen 38 urterekin lortu duen hori lortzea».\nLADIS GALARTZA Buruz buruko txapeldun ohia\n«Finalean lan handia egin zuen, eta Olaizolak hor segituko du»\n«Final ona ikusi genuen, bien aldetik oso ondo jokaturikoa. Xehetasun txikietan erabaki zen. Altunak partida biribila egin zuen: defentsa ona, erremate bikainak... Pilotari handi bat da, eta datozen urteetan goian ibiliko da buruz buru, Irribarria eta Urrutirekin lehian. Jendeak zihoen ez zuela joa buruz buru jokatzeko, baina nik beti esaten nien oker zeudela. Pilota azkar mugitzen du, eta eskuin bizia dauka. Oso maila ona ikusi dut aurtengo txapelketan. Partida oso politak egon dira, eta Elezkano, Ezkurdia eta halako pilotariak finalerdietan egoteak haize berria eman dio txapelketari. Datorren urtean ere Olaizola II.a hor egongo da. Finalean ondo ikusi nuen. Lan ikaragarria egin zuen, baina Altunak aukerako pilota gutxi utzi zizkion».\nRUBEN BELOKI Buruz buruko txapeldun ohia\n«Olaizola pragmatikoa da; sasoiko badago, berriz parte hartuko du»\n«Bengoetxeak ireki zuen pilotari bizi eta oldarkorren bidea, eta Altuna estilo horretakoa da. Altunak partida ikaragarria egin zuen, eta Olaizola baino hobea izan zen une erabakigarrietan. Altuna ez da jotzailea, baina oso ondo egiten ditu gauzak. Ez du gogor jotzen, baina gurutzatu egiten du pilota, pareta bilatzen du, altuera ematen dio.... Teknikoki oso trebea da, eta txapelketara fresko iristen den urtean edozeini irabaz diezaioke. Urte askotarako egongo da banakako txapelketetako final eta finalerdi dantzan. Olaizolari dagokionez, oso pragmatikoa da, hurrengo urtean binakakoaren ondoren erabakiko du buruz burukoan parte hartuko duen. Ondo badago, jokatuko du».\nOINATZ BENGOETXEA Buruz buruko txapeldun ohia\n«Altunak kolpea eman du mahai gainean. Gelditzeko etorri da»\n«Finala teknikoki oso ona eta gogorra izan zen. Gehien harritu ninduena izan zen saketik ez zutela minik egin. Ez zuten hainbeste asmatu pilota ezkerparetan jartzen. Olaizolak final ona egin zuen, baina Altunak pixka bat gehiago jokatu zuen. Argi dago Altuna buruz buruzko lehia horretan egoteko etorri dela. Bagenekien aurrelari bikaina zela, eta lau eta erdikoan pilotari handia. Baina erakutsi du buruz buru ere izan daitekeela. Kolpea eman du mahai gainean. Ezaugarri guztiak ditu horretarako: kolpea, indarra, abiadura, errematea, errestoa, ahal fisikoa... Gainera, egungo joko moldeak mesede egiten dio. Olaizolari dagokionez, ez nuke esango buruz buruzko final bat jokatzeko azken aukera izan duenik. Asko zaintzen du bere burua, eta maila onean dago».\nImanol Magro Eizmendi. Ainara Arratibel Gascon


11:00etan aztertuko dute langileek Edesaren azken proposamena, batzar itxian eta ezkor - Debagoiena - Goiena.eus\nUbane Madera 2017-09-06 09:26\nRikardo Perez langileekin berbetan, atzo, martitzena.\n160 langilek lanean jarraitzea, Eskoriatzako eta Basauriko plantetan, soldata %10 jaitsita eta Garagartzako planta itxita. Eskuzabaltasun txikia erakusten duen eta lan gatazka honetan inplikatuta dauden aldeak ezustean harrapatu zituen proposamen hori da goizean Edesako eta Gesyserreko langileek aztertu beharrekoa.\n"Ez dakigu bozketarik egongo den", jakinarazi du Rikardo Perezek, Edesa Industrialeko langileen batzordeko presidenteak. Beraz, batzarretik proposamenaren gaineko edo bestelako erabakiren bat aterako den edo ez ere, ezin jakin, une honetan.\nBaldintza: egubakoitzerako erabakia\nBarikurako dute, edozein modutan, jarrita epe-muga langileek. Horixe izan da-eta, Edesa Industrialeko zuzendaritzak atzo aurkeztutako proposamenari ipinitako baldintzetako bat. Hori bete ezean, enplegua suntsitzeko espedientea abiarazi behar duela jakinarazi zuen zuzendaritak, lan-talde osoarendako; hau da, 327 langilerendako.\nEta edozein modutan, baldintza hori beteta ere, azken berba langileek izango dutela ere ezin esan; enpresako zuzendaritzak mahai-gaineratutako bigarren baldintza izan delako balizko inbertsoreak duela azken hitza, proposamen berria onartzen duen edo ez esateko.